Suomi laatii Afrikka-strategian | Ulkopolitiikka\nSuomi laatii Afrikka-strategian – afrikkalaiset toivovat talouskasvua\nEurooppa toivoo Afrikasta globaalia kumppania.\nKenyan President Uhuru Kenyatta inaugurates the 310 megawatt renewable energy project in Loiyangalani, Marsabit County, on July 19, 2019. - Some of the 365-turbines make the Lake Turkana Wind Power project, the largest of its kind in Africa. LEHTIKUVA / AFP Nick Perry\nAntti Rinteen hallituksen hallitusohjelmassa on mukana vahva Afrikka-painotus. Ohjelman mukaan Suomi laajentaa poliittista ja taloudellista kanssakäymistään Afrikan maiden kanssa. Edustustoverkkoa laajennetaan ja yrityksiä kannustetaan investoimaan Afrikkaan. Myös kehitysyhteistyö painottuu Afrikkaan, ja lisäksi Suomi aikoo lähivuosina laatia erillisen Afrikka-strategian.\nNäin Suomi reagoi Afrikassa käynnistyneeseen murrokseen, sanoo kansainvälisten asioiden neuvos Jorma Korhonen valtioneuvoston kanslian strategiaosastolta.\n»Afrikka on Euroopan naapuri, ja Afrikan maiden vakaudella tai epävakaudella on suoria vaikutuksia Eurooppaan esimerkiksi maahanmuuton kautta.»\nYksi keskeisimpiä tekijöitä kaikissa Afrikan tulevaisuutta koskevissa pohdinnoissa on väestökehitys. Afrikassa elää tällä hetkellä noin 1,3 miljardia ihmistä, mutta väkiluvun ennustetaan lähes kaksinkertaistuvan vuoteen 2050 mennessä.\nEräs lause hallitusohjelmassa on herättänyt kysymyksiä Suomen kehityspolitiikan tavoitteista. Siinä todetaan, että Suomi ohjaa kehitysyhteistyörahoitusta muuttoliikkeen juurisyihin. Onko kehitysyhteistyön tavoitteena siis jatkossa hillitä siirtolaisuutta Eurooppaan?\nKorhosen mukaan tällaista tulkintaa ei voi tehdä, vaan juurisyihin puuttuminen edustaa kehitysyhteistyön perinteisiä tavoitteita, elämän perusedellytysten turvaamista. Ilmastonmuutos uhkaa heikentää elinoloja monissa Afrikan maissa muun muassa pahan kuivuuden vuoksi. Mikäli olosuhteet heikkenevät dramaattisesti, lisääntyy myös siirtolaisuus.\nJoka tapauksessa Afrikassa on jatkossa tarkoitus keskittyä enemmän kaupankäyntiin perinteisen kehitysyhteistyön sijaan. Yksityisen sektorin rooli kasvaa myös kehitysyhteistyössä.\nKorhonen haluaa korostaa Afrikan roolia Euroopan kumppanina. Euroopan tavoin Afrikan maat painottavat kansainvälisten järjestöjen ja monenkeskisen yhteistyön merkitystä. Esimerkiksi Pariisin ilmastosopimusta ei olisi saatu aikaan ilman Afrikan maiden panosta.\nUlkopolitiikka pyysi kolmea Afrikkaan perehtynyttä asiantuntijaa kommentoimaan hallitusohjelman Afrikka-painotuksia.\nBusiness Finlandin Kenian-toimisto\n»Suomessa Afrikka-käsitykset ovat aika perinteisiä. Puhutaan aina vain sanitaatiosta, puhtaasta vedestä tai aurinkoenergiasta. Kukaan ei puhu siitä, että se on iso ja kasvava kulutusmarkkina. Kaupungistuminen ja vaurastuva keskiluokka luovat mahdollisuuksia myös suomalaisyrityksille. Bisnesmielessä Afrikan hotspotit ovat Nairobi idässä, Johannesburg etelässä ja Lagos lännessä.»\n»Afrobarometri on tehnyt tutkimuksen siitä, mitä kehitystavoitteita afrikkalaiset itse pitävät tärkeimpinä. Ne ovat taloudellinen kasvu ja työpaikat. Jos Suomi haluaa oikeasti edistää niitä, meidän pitäisi tukea myös pienempien suomalaisten yritysten investointeja. Olemassa olevat rahoituskeinot ovat pk-yrityksille turhan raskaita.»\n»Täällä on käyttöä jo testatuilla ja hyväksi havaituilla liiketoimintamalleilla sekä käytössä olevilla innovaatioilla, jotka synnyttävät työpaikkoja. Jos rahoituksen ehdoiksi asetetaan, että pitää olla uusia innovaatioita, kynnyksestä voi tulla turhan korkea.»\n»On ilahduttavaa, että hallitusohjelmassa sitoudutaan kestävän kehityksen tavoitteisiin ja puhutaan Afrikka-politiikan johdonmukaisuudesta. Kääntöpuolena voi kysyä, onko vahva keskittyminen Afrikkaan pois muilta alueilta. Miten käy kehitysyhteistyön esimerkiksi Nepalin tai Myanmarin kanssa?»\n»EU-maiden ja Afrikan maiden välejä ovat pitkään hiertäneet tietyt ikuisuuskysymykset, kuten kalastussopimukset tai maataloustuet. Niitä on hankala ratkaista, sillä tietyillä EU-mailla on niissä hyvin isot intressit. Suomi voisi pyrkiä visioimaan näitä asioita eteenpäin ja näyttää esimerkkiä siitä, millainen suhde Afrikkaan yksittäisellä eurooppalaisella maalla voi olla.»\n»EU:n ja Afrikan suhteissa on myös arkaluonteisia kysymyksiä, kuten väestönkasvu. Afrikan maat eivät varmaan haluaisi kuulla EU:lta rohkeita linjauksia esimerkiksi naisten ja tyttöjen oikeuksista. Suomen pitäisi kuitenkin toimia omien periaatteidensa ja arvojensa pohjalta.»\n»Afrikan maissa pienet EU-maat koetaan läheisempinä kuin suuret, jotka eivät ole yhtä valmiita aitoon kumppanuuteen. Suomi ja muut Pohjoismaat tukivat Afrikan maita niiden itsenäisyyskamppailuissa, ja itsenäistymisen jälkeenkin mailla on ollut hyvät suhteet. Pohjoismaisen yhteiskunnan hyvinvointi-ihanteet ovat edelleen relevantteja Afrikassa.»\n»EU:lla ja Afrikalla on erilaiset toiveet tulevasta yhteistyöstä. EU haluaa kehittää suhteita olemassa olevilla yhteistyösopimuksilla, joissa Afrikka, Karibian alue ja Tyynenmeren maat on niputettu yhdeksi kokonaisuudeksi. Afrikan unioni puolestaan haluaa neuvotella EU:n kanssa itsenäisesti.»\n»Maininta kehitysrahoituksen ohjaamisesta muuttoliikkeen juurisyihin herättää huolta Suomen kehityspolitiikan suunnasta. Kyse on yleisemmästä kehityskulusta Euroopassa. EU:n maahanmuuttopolitiikan pyrkimyksenä vaikuttaa olevan siirtolaisuuden pitäminen mahdollisimman vähäisenä.»


Kuva: Ken York\nDarkwing mutaatio on syntynyt Australiassa vuonna 1930-1931 Andy Masonille ja hänen veljelleen. Andy osti muutaman parin tavallista isompia ja hieman poikkeavan vivahteisia vihreitä villejä undulaatteja lintukaupasta ja risteytti niitä keskenään. Yhdessä 8-9 poikasen pesueessa oli yksi poikkeavan värinen yksilö, joka oli keltainen, mutta sillä oli normaali vihreälle tyypillinen mustakuviointi. He pesittivät tätä yksilöä muiden samaa sukua olevien lintujen kanssa saaden lisää saman värisiä yksilöitä. Kolme vuotta pesitettyään lintuja, he kysyivät Sidneyn yhdistykseltä nimeä tälle mutaatiolle. Yhdistys päätti antaa tälle nimeksi keltainen harmaasiipi vuonna 1933-4, mutta mutaatio on tunnettu myös Australian clearbodyna. Myöhemmin nimi muutettiin nimen harhaanjohtavuuden takia, sillä darkwing ei ole harmaasiipi. 1980-luvulta lähtien darwingien lukumäärä on ollut laskuun päin, sillä sitä kasvattavia henkilöitä on vain vähän.\nTällä hetkellä darkwing tulee esille vain dilute, harmaasiipi ja clearwing linnuissa, mutta näistä vain dilute darkwing on standardisoitu. Tällainen lintu on lähes valkoinen/keltainen sinisellä/vihreällä hohdolla ja kuvio on musta tai tummanharmaa. Muissa mutaatioissa darkwing ei tule esille. Monilla darkwing linnuilla on harmaat poskilaikut violetin sijaan, mutta tämä ei ole merkki harmaasta tekijästä.\nLinnuilla, joilla darkwingista on vain yksi alleeli (heterotsygootti), on tummanharmaa kuviointi. Lähes mustaksi kuvio tulee linnuilla, joilla on kaksi tällaista alleelia (homotsygootti). Jos darkwing dilute yhdistetään kaneliin, saadaan ruskeakuvioinen kaneli darkwing dilute.\nDarkwing clearwing ja harmaasiipi darkwing yhdistelmät muistuttavat paljon harmaasiipeä ja voivat toisinaan sekoittua. Näitä yhdistelmiä ei kuitenkaan suositella tämän takia kasvatettavaksi.\nDarkwing periytyy osittain dominoivasti; hetero- ja homotsygootit yksilöt ovat eri värisiä.\nDarkwing geeni vaikuttaa kuvioiden harmaan värin voimakkuuteen dilute, clearwing ja harmaasiipi mutaatioissa tekemällä värin normaalia voimakkaammaksi.\nJalostuksessa suositellaan käytettäväksi vaaleita lintuja, etenkin vaaleanvihreitä, sillä keltaisissa ei näy yhtä herkästi vihreää hohtoa kuin valkoisissa sinistä. Tummia värejä (dark factor) ei suositella käytettäväksi kasvatuksessa, sillä tummissa väreissä darkwing muistuttaa enemmän harmaasiipeä, koska vihreää/sinistä hohtoa on enemmän eikä väri ole kirkas keltainen/valkoinen. Myös darkwing yhdistettynä harmaaseen tekee väristä samean, minkä takia niitäkään ei suosita kasvatuksessa.\n» Ken York - The darkwing - unusual variety\n» The South African Budgerigar Bulletin


Marc Vales jatkaa Seinäjoella | SJK\nEnnen SJK:ta, 26-vuotias keskuspuolustaja pelasi Espanjan kolmannella sarjatasolla, L›Hospitaletin paidassa. Hän siirtyi Seinäjoelle elokuussa 2016 ja oli mukana voittamassa Suomen Cupin mestaruutta, sekä pronssimitaleja. Vales on maansa a-maajoukkueen vakiopelaaja ja on parhaillaan valmistautumassa joukkueen kanssa MM-karsintoihin, joissa Andorra kohtaa 13.11. vierasottelussa Unkarin.\nSJK aloittaa harjoitukset joulukuun alussa ja Vales on silloin mukana joukkueessa. Ensimmäinen virallinen ottelu pelataan jo tammikuussa, kun SJK aloittaa Suomen Cupin lohkovaiheen. Lohkovaiheen otteluohjelman löydät tästä linkistä. Otteluiden ennakkoliput ja kausikortit kaudelle 2017, ovat myynnissä SJK:n verkkokaupassa.\nMarc Vales Gonzalez, on syntynyt Andorran Les Escaldesissa 4. huhtikuuta vuonna 1990. Hän on pelipaikaltaan keskuspuolustaja, mutta on pelannut monesti keskikentän pohjalla, myös maajoukkueessa. Pituutta Valesilla on 184 senttiä.\nVales aloitti ammattilaisuran vuonna 2006 FC Andorran paidassa, vain 16-vuotiaana. Jo yhden kauden jälkeen matka jatkui kotimaasta 80 kilometrin päässä sijaitsevaan Espanjan Barcelonan kaupunkiin ja siellä Sabadellin joukkueeseen. Vuonna 2008 hän pääsi Andorran U21-maajoukkueeseen ja vielä myöhemmin samana vuonna maansa A-maajoukkueeseen, kuukausi ennen kun hän täytti 18 vuotta.\nKausilla 2009 - 2011 hän pelasi Atletico Monzónin riveissä, Espanjan Tercera divisionissa, missä pelejä kertyi lähes 60 ja maaleja seitsemän. Seuraavalla kaudella koitti debyytti Espanjan kolmannella sarjatasolla Atletico Balearesin riveissä. Kausi 2012-2013 alkoi siirrolla suurseura Real Madridin organisaatioon, missä pelejä tuli heidän kolmosjoukkueessaan. Yhden kauden jälkeen Real Zaragoza värväsi miehen organisaatioonsa ja lopulta lähes kolmenkymmenen reservijoukkueessa pelatun ottelun jälkeen hän palasi takaisin Barcelonaan, L´Hospitaletin riveihin. Kausi alkoi kuitenkin ikävästi, sillä Vales mursi sääriluunsa ottelussa ja joutui sivuun lähes puoleksi vuodeksi.\nKeväällä 2016 hän oli taas täydessä pelikunnossa ja pelasi Espanjan kolmannella sarjatasolla viisi ottelua. SJK:n paitaan hän siirtyi elokuussa 2016 ja pelasi loppukaudesta 13 ottelua. Hänet valittiin Veikkausliigan kuukauden joukkueeseen heti ensimmäisellä kuukaudellaan ja hän sai myös ääniä kannattajien kauden pelaajaäänestyksessä kauden päätteeksi. Hän oli mukana voittamassa Suomen Cupin mestaruutta, sekä Veikkausliigan pronssimitaleita.\nAndorran maajoukkueessa hän on pelannut 21 MM-karsintaottelua ja 13 EM-karsintaottelua. Parhaillaan käynnissä olevissa MM-karsinnoissa, hän on pelannut täydet minuutit kaikissa kolmessa pelatussa ottelussa ja kohdannut Latvian, Portugalin ja Sveitsin.\nMarc Valesin sopimus kattaa SJK:n kanssa kauden 2018 loppuun.


Samsungin uutuusmallit julki: Erikoinen taittuva puhelin vei päähuomion – hintalappu 2000 euroa Yrittajat.fi\n21.2.2019 | 11:23\nSamsung Galaxy Fold yhdistää tabletin ja älypuhelimen ominaisuudet kirjan tavoin taittuvaksi mobiililaitteeksi. Samsung esitteli eilen myös Galaxy S10-huippumallit ja ensimmäisen 5G-puhelimensa.\nSamsung julkisti eilen uusimmat älypuhelimensa, sopivasti juuri ennen Barcelonan Mobile World Congress -messutapahtumaa.\nKiinnostavimmaksi laitteeksi nousi heti kättelyssä Galaxy Fold, joka muistuttaa elektronista kirjaa. Laitteen avaaminen muodostaa ison näyttöpinnan kahdesta erillisestä näyttömoduulista. Kansinäyttö on tarkoitettu perustoimintoihin kuten ilmoitusten tarkistamiseen, viestien lähettämiseen ja puheluihin.\nJuju on laitteen avautuessa paljastuva 7,3-tuumainen Dynamic AMOLED -näyttö. Kannen avaaminen sulkee kansinäytön automaattisesti ja siirtää näkymän isommalle "tuplanäytölle".\nSuuremman näytön etu on muun muassa se, että silmien eteen saa aktiiviseksi kolme sovellusta.\nGalaxy Foldin tekniset ominaisuudet ovat vakuuttavia. Niistä esimerkkinä 12 gigatavun RAM-käyttömuisti. Puhelimessa on kuusi kameraa. Ratkaisua perustellaan sillä, että kamera on käyttäjän hallittavissa jokaisessa Foldin asennossa. Kameroista kaksi on avautuvan laitteen sisäpuolella. Takana on 12 megapikselin kennolla varustettu pääkamera optisella kuvanvakaajalla. Vieressä on 16 megapikselin laajakulmakamera.\nKoska kyseessä on avautuvalla rakenteella varustettu mobiililaite, kysymys kuuluu, kestääkö rakenne jatkuvat kannen avaukset. Valmistaja vakuutti Lontoon julkistustilaisuudessa, että Fold kestää satoja tuhansia avauskertoja.\nSamsungin Galaxy Fold tulee myyntiin Euroopassa 3. toukokuuta 2 000 euron hintaan.\nGalaxy S10:stä myös edullisempi vaihtoehto\nLontoon julkistustilaisuudessa näki päivänvalon myös Galaxy-malliston huippupuhelin S10. Uutuusmallistossa on ensimmäistä kertaa myös 5G-puhelin, jonka tuloa Suomeen saadaan tosin vielä odotella.\nPerusversion Galaxy S10:n lisäksi tarjolle tulee edullisempi variantti S10e ja isompikokoinen S10+. Laitteiden ennakkomyynti alkoi eilen. Malliston hinnat alkavat 799 eurosta (Galaxy S10e) ja päättyvät S10+:n kalleimpaan 1679 euron malliin. Uutuuden saatavuudesta Suomessa ei ole vielä tarkkaa aikataulua.\nUlkoisesti merkittävin uudistus on puhelimen etukameran sijoittaminen oikeaan yläkulmaan. Tällä ratkaisulla on saatu enemmän pinta-alaa näytölle. Näytön alta löytyy sormenjälkilukija, jonka nopeutta on lisätty aikaisemmista malleista. Iirisskannerista on hieman yllättäen luovuttu. Näytön saa avattua tosin etukameraan perustuvalla kasvojentunnistuksella.\nGalaxy S10:ssä ja isommassa plussassa on kolme kameraa. Pääkameran kennossa on 12 megapikseliä ja optinen kuvanvakaaja. Erikoisuutena Galaxy S10+:ssa on mkaksi etukameraa. Kahden kameran yhteisvaikutus mahdollistaa niin sanotun bokeh-efektin, jolla sumennetaan kohteen takana olevaa taustaa.\nMusiikkidiggareita Samsung on "hemmotellut" säästämällä perinteisen 3,5-millisen kuulokeliitännän. Uutuudet tukevat langatonta latausta ja pikalatausta.\nSamsung Galaxy S10 ja Galaxy S10+ tulevat Suomeen mustana Prism Black- ja valkoisena Prism White-värivaihtoehtona.\nHalvempi Galaxy S10e erottuu kalliimmasta mallivaihtoehdosta pienemmällä näytöllä ja kahdella takakameralla. Laitteen takaa puuttuu kalliimmissa malleissa oleva sykeanturi.\n5G-malli tulosta Suomeen ei vielä tietoa\nSamsung kertoi Lontoossa myös tulossa olevasta 5G-puhelimesta, Galaxy S10 5G:stä. Nopeamman verkkotuen lisäksi puhelin erottuu neljällä takakameralla (yksi kameroista on syvyyskamera) ja isolla 6,7-tuumaisella näytöllä. Lisäksi laite tukee tavallista vikkelämpää pikalatausta. Ensimmäiset 5G-Galaxyt tulevat maailmalla myyntiin ensi kesän aikana.\nLaitteen tulosta Suomeen ei ole vielä tietoa. Se on Samsungin mukaan kiinni siitä, millä aikataululla operaattorit etenevät 5G-verkoissaan.\nsamsung galaxy S10 Samsung galaxy fold samsung Galaxy S10+ android 9 älypuhelin 5G


The Good Morning: Terveelliset herkut vs. epäterveelliset herkut\n31. heinäkuuta 2013 klo 16.43 , Viivi kirjoitti...\nTota juustokakkua vielä kokeilen! :-)\n31. heinäkuuta 2013 klo 16.48 , Tiinuska kirjoitti...\nAamen! Todennäköisesti yksi parhaista blogipostauksista, mitä olen lukenut. Tähän ei oikeastaan ole yhtään mitään lisättävää. Itse olen välillä hakoteillä ruuan suhteen ja tuolloin olo on kuten kuvasi: tukala ja tunkkainen. Makunystyröiden lisäksi sitä "rasvaista ja sokerista" ruokaa vaatii joskus myös mieli. Useinhan ylensyönnillä pyritään tukahduttamaan pahaa mieltä, henkistä tyhjyyttä tai ahdistusta. Ei siis herkutella vain sen hyvän maun vuoksi, vaan yritetään taltuttaa henkinen paha olo. Blogeista sun muusta voi toki saada roimasti motivaatiota syödä terveellisemmin, mutta se syvin palo ja halu muutokseen on lähdettävä omasta itsestä. Itse en usko muutokseen yhdessä yössä, vaan parempaa kohti kuljetaan askel kerrallaan, välillä harhapoluille hairahtaen. Kiitos vielä tosi hyvästä postauksesta :)\n31. heinäkuuta 2013 klo 17.06 , Adelheid kirjoitti...\n31. heinäkuuta 2013 klo 17.08 , Anonyymi kirjoitti...\n31. heinäkuuta 2013 klo 17.20 , Anonyymi kirjoitti...\nOsaisitko kehittää terveellisen version oreo kekseistä? Tai ainakin domino kekseistä? :) kiitos paljon\n31. heinäkuuta 2013 klo 17.25 , Anonyymi kirjoitti...\noon kuullu että mantelijauhe toimii korvaajana! :)\n31. heinäkuuta 2013 klo 18.00 , Hanna T kirjoitti...\naivan ihanaa että kehittelet ja jaat näitä reseptejä täällä blogissas! kokeiltiin äitin kanssa yks päivä tota juustokakun ohjetta ja oli kyllä hyvää! seuraavaks ajateltiin kokeilla noita pannareita, koska ne nyt sattuu olemaan tän talouden yks suurimpia herkkuja :D\n31. heinäkuuta 2013 klo 18.09 , may-aa kirjoitti...\n31. heinäkuuta 2013 klo 18.19 , may-aa kirjoitti...\nEpäterveellisen ruuan huonopuoli on juuri köyhä ravintosisältö. Liikun paljon mm. juoksen maratoneja, joten kroppani huuta ravintoaineita. Epäterveellinen ruoka ei täytä minua kokonaisvaltaisesti, joten karkkipussin jälkeen olisin edelleen nälkäinen ja tietenkin kiukkuinen. :)\nItse en suosi kaloreiden laskemista vaan syön mahdollisimman vähän prosessoitua ja käsiteltyä ruokaa niin paljon kuin napa vetää. Elimistö osaa hoitaa itse loput ilman paino-ongelmia. :)\n31. heinäkuuta 2013 klo 18.22 , Anonyymi kirjoitti...\nEi voi kyllä muuta sanoa kun että oon niiin samaa mieltä! Näitä asioita oon monesti monesti miettinyt ja ihanaa kun joku toinenkin pukee ne sanoiksi. :) Oot kyllä huippu ja tää blogi resepteineen myös! Kiitos!:)\n31. heinäkuuta 2013 klo 19.54 , Nina kirjoitti...\nOlen jo pitkään kuolaillut näitä terveellisiä reseptejäsi mutta en ole vielä päässyt varsinaisesti mitään kokeilemaan koska ohjeissa joita himoitsen niin on banaani yhtenä ainesosana. Kysyisinkin että voiko banaanin ylipäätään jättää ohjeesta pois tai onko jotain korvaavaa tuotetta mitä suosittelisit sen tilalle vai onko banaanin jättäminen pois reseptikohtaista? Itse olen banaanille niin pahasti allerginen etten voi syödä missään muodossa ja siksi harmittaa kun terveellisissä herkuissa kauheasti kallistutaan banaanin puoleen aina :(\n31. heinäkuuta 2013 klo 20.40 , Anonyymi kirjoitti...\n31. heinäkuuta 2013 klo 20.59 , marru kirjoitti...\n"Fyysinen olotila, joka sinussa tällä hetkellä vallitsee, on suoraa seurausta siitä, millä olet itseäsi ruokkinut."\n31. heinäkuuta 2013 klo 21.46 , johku kirjoitti...\noon ite ainaki välillä käyttäny makeuttamatonta omenasosetta banaanin sijaan, se ei oo ihan yhtä makeeta ku banaani mut ajaa asiansa hyvin :) monien kauppojen hillohyllystä saa makeutamatonta 100% omenasosetta, esim tätä http://kauppa.ruohonjuuri.fi/productresources/pic1_big/BIONA-5032722302051.jpg\n31. heinäkuuta 2013 klo 22.15 , Johki kirjoitti...\nBanaani tuo ilmeisesti makeutta (ja kosteutustakin) ja itse laitoin ainakin omenapiirakkaan sekaan kakkosversioon sekä hieman tuota johkun mainitsemaa omenasosetta SEKÄ rusinoita, joista sitä makeutta. Koko soossin laitoin itse asiassa tehosekoittimeen eli kokonaisia rusinoita en sentään joukkoon laittanut vaan menivät sekoittimessa muussiksi. Rusinat sopi hyvin tuolleen omenapiirakan pohjaan kun muuten ne eivät ruoassa omaan suuhun sovi, esim. maksalaatikossa ja pullassa kokonaiset rusinat on yök. Taateli vois olla toinen, mutta jos sitäkin inhoaa niin sitten ei...\n31. heinäkuuta 2013 klo 22.20 , Anonyymi kirjoitti...\nHaluaisin syödä kunnolla ja terveellisesti, liikkua paljon ja saada kropastani juuri semmoisen mitä halua. Se ei kuitenkaan onnistu, koska asun kotona ja meillä on iso perhe eikä jokaiselle voi ostaa juuri sitä mitä haluaa. Myös äitini sanoo, että olen normaali kokoinen ja niin kai olenkin, mutta en viihdy kropassani yhtään. Lisäksi äitini on oikea herkkuhiiri ja meillä on melkein joka päivä jotain herkkua ja ruuatkin juustoisia. En tiedä miksi kirjoitin tämän tuli vain olo, että ehkä täältä saa jotain tukea. Osaisitko suositella mitään hyviä ryhmäliikunta tunteja puolen vuoden treenikiellossa ja polvivammaselle ihmiselle, joka haluisia päästä taas treenin makuun, mistä olisi helppo aloittaa? :)\n31. heinäkuuta 2013 klo 23.16 , Anonyymi kirjoitti...\nNyt on pakko vastata tähän koska ymmärrän niin hyvin! Itsekin asun vielä kotona ja oon perheen nuorin, usein tuntuu että muut perheessä ei juurikaan välitä ruoan terveellisyydestä, ainakaan siinä määrin kuin mä. Ja tuntuu viel et jos siit mainitsee muille usein nii ne alkaa pitää sitä jonai pakkomielteenä, mitä se ei kyllä ole, vaan ihan osa terveellistä elämäntapaa. Toisinaan meinaa kyllä pää hajota siihen et koko ajan on epäterveellisiä "herkkuja" siellä kaapissa, valmiina ja käden ulottuvilla...\n31. heinäkuuta 2013 klo 23.29 , Anonyymi kirjoitti...\nHyvä postaus, fiilaan sun ajatuksia !:) Mulla kuitenkin on hyvin nuuka herkkuhammas, rasvaa tai suolaakaan en juuri himoitse (kuitenkin makeisia ja leivonnaisia enemmän). Siis sen kerran kun syön hyvää, haluan syödä sitä alkuperäistä, jotenkin näistä korvikkeista on jäänyt vaan vähän valju olo. Tuntuu että kaloreita meni ns. "hukkaan" kun nautintokaan ei ollut niin suuremmoinen kuin vaikka sitten siinä kakussa pienemmällä palalla. Ei loukkauksena sinua kohtaan, puhun yleisesti kaikista kokeilemistani vaihtoehtoresepteistä.\n31. heinäkuuta 2013 klo 23.36 , Anonyymi kirjoitti...\nTähän postauksen ei kyllä oo paljoa lisättävää! Taisin olla samaa mieltä kaikesta :D\nSitä oon monesti ihmetelly, et minkä takia vaaditaan jotain ihmeellisiä perusteluja sille, jos haluaa valita hiukan terveellisemmän vaihtoehdon. Sanotaan et jokaisen pitäis saada syödä niinku syö, mut mun mielestä sen pitäis pätee myös niihin jotka sattuu pitämään hiukan terveellisemmästä ruoasta. On outoa, millasena henkilökohtasena loukkauksena jotku voi ottaa vaikka sen, jos joku ei osta leffaan karkkia kun muut ostaa :o\n31. heinäkuuta 2013 klo 23.59 , Saana kirjoitti...\nWORD! Tää postaus vois olla suoraan mun käsialaa. :-) Oot loistobloggari, keep it up!\n1. elokuuta 2013 klo 7.44 , Henna kirjoitti...\nAaaaaaaaaaaaaaaaaa, tämä sun blogi on mun pelastus! Mä oon nyt joulusta lähtien laihduttanut/muutosprosessoinut mun elämäntapoja terveellisemmäks ja nyt 12 tiputetun kilon ja ainaisten kananmunanvalkuaisten, broilerifileiden ja miniluumutomaattien mussuttaminen alkaa pursuta ulos korvista! Täällä ei oo näitä reseptejä vielä liikaa, että hukkuisin runsaudenpulaan ja vaipuisin masennukseen. :D Onneks löysin tänne ajoissa. Nää vaikuttaa ihan täydellisiltä nää sun reseptit. En malta odottaa, että pääsen töistä kotiin ja kokeilemaan jotain näistä herkuista!\n1. elokuuta 2013 klo 7.57 , Sadelaulu kirjoitti...\nYlläolevat anonyymit, olisiko teidän mahdollista joku kerta kokata perheellenne ateria, sellaista ruokaa jota itse haluaisitte enemmän syödä? :) Itse olen jo aikuinen ja asun omillani ja äitini kanssa on joskus ollut puhetta ruokatottumuksista. Hänen mielestään raskaan työpäivän jälkeen on helpompi tehdä niitä vanhoja tuttuja ruokia kuin alkaa kokeilemaan uutta, ja uskon, että monella työssäkäyvällä vanhemmalla voi olla samanlaisia ajatuksia.\n1. elokuuta 2013 klo 12.03 , Anonyymi kirjoitti...\n1. elokuuta 2013 klo 16.19 , Anni kirjoitti...\nOon niin samaa mieltä. Se, että esim just tällä hetkellä mulla ei oo hyvä olla on suoraa seurausta siihe mitä oon viime päivinä syöny. Mut onneks tiedän .yös ettei tää oo pysyvää, kunha jättäs ne sokeriset ja vehnäjauhoset jutut muille :)\n3. elokuuta 2013 klo 17.44 , Anonyymi kirjoitti...\nKiitos mielenkiintoisesta blogista. Resepteistäsi olen kokeillut omenapiirakkaa, josta tuli oikein maukasta, ja Ben&Jerry-jäätelöä, joka valitettavasti oli aivan kamalaa. Raejuuston suola (ostin aivan tavallista raejuustoa, jossa mahdollisimman vähän suolaa) puski "jäätelön" läpi niin vahvasti ja maku oli muutenkin aika äklö, että benkkujenkku lensi biojätteeseen.\n6. elokuuta 2013 klo 21.05 , sänna- kirjoitti...\nAivan huikeita reseptejä jaksat kyllä kehittää! Pohdin tässä että viitsisitkö joskus ideoida terveellisemmän version porkkanapiirakasta? =) Se on ehdotonta lemppariani ja uskoisin että siitä saisi melko helpolla terveellisempää...\n6. elokuuta 2013 klo 21.43 , Kaisa Minni kirjoitti...


vitamiinien hyödyt - Aminopörssi\nSyksy saapuu. Ihana ruska, paljon happea ilmassa, ja lenkille saa pukeutua yhä lämpimämmin. Syksyssä on paljon ihanaa, mutta myös kääntöpuolensa. Kuten pimeys. Vaikka toiset rakastavat rauhoittua pimeneviin iltoihin, jotkut kokevat pimeyden raskaana ja väsyttävänä. Vaikka toisaalta on ihana kietoutua suuriin villapaitoihin ja vetäistä lämpöiset villasukat jalkaan syksyisiin ulkoiluihin, iho kuivuu enemmän tuulessa ja kylmässä ilmassa. Myös lämmitys haihduttaa ihon luonnollista kosteutta ja se kuivuu herkemmin. Koulujen ja päiväkotien alettua myös flunssakausi tekee tuloaan.\nEnsisijaisesti vitamiinit ja kivennäisaineet tulee saada ravinnosta, eikä ravintolisä saa korvata monipuolista ravintoa. Vitamiineista ja kivennäisaineista on hyötyä immuunipuolustukselle, ihon ja limakalvojen hyvinvointiin sekä väsymykseen ja uupumukseen.\nIhon ja limakalvojen hyvinvointiin vaikuttavat A-vitamiini sekä B-vitamiineista B2- ja B3-vitaminiit. Myös erilaiset rasvahappovalmisteet ovat hyödyllisiä ihon kuivumista vastaan. Yksi suosii kalaöljyä, toinen valitsee kasvipohjaisen vaihtoehdon ihon sisäiseen hoitamiseen. B2-, B3, B5-, ja B6-vitamiinit ja foolihappo sekä C-vitamiini ja rauta auttavat vähentämään väsymistä ja uupumusta.\nFlunssakaudella ei auta kuin pestä käsiään ahkerasti ja välttää kontaktia sairastuneiden kanssa. Se onkin helpommin sanottu kuin tehty! Lähes jokaisessa työpaikassa, koulussa ja päiväkodissa on ainakin yksi nuhanenä ja pöpöt leviävät helposti. Foolihappo ja B12-vitamiinit sekä C- ja D-vitamiini, rauta ja sinkki tukevat immuunijärjestelmän normaalia toimintaa.\nMonipuolinen ruokavalio voi sisältää lähes kaikkia edellä mainittuja vitamiineja ja kivennäisaineita. Kasvikunnan tuotteissa A-vitamiini on beetakaroteenina. Oranssit vihannekset kuten porkkanat ja bataatti sisältävät runsaasti beetakaroteenia. Niitä kannattaakin suosia ravinnossa, sillä yliannostusta A-vitamiinia ei voi kasvikunnan tuotteista saada. Eläinkunnan tuotteista parhaita A-vitamiinin lähteitä ovat maksa, voi, juusto sekä muut maitovalmisteet ja munankeltuainen. Täysjyvätuotteet, idut, pavut, mantelit, siemenet ja pähkinät sekä vihreät lehtivihannekset sisältävät erilaisia B-vitamiineja. Poikkeuksena on B12-vitamiini, jonka lähteitä ovat liha, kananmuna, maitotuotteet ja kala. Siksi vegaanien ja eläinkunnan tuotteita välttävien tulisi varmistaa B12-vitamiinin saanti. Pavut, idut ja pähkinät sisältävät runsaasti hyviä rasvoja. Kasvi- ja kalaöljyt ravinnossa tekevät nekin kuivalle iholle ja limakalvoille hyvää. C-vitamiinia saadaan kasviksista, hedelmistä, marjoista ja perunasta. Parhaita raudan lähteitä ovat sisäelimet ja liha. Sinkkiä saadaan viljavalmisteista, maidosta ja lihasta, mutta elimistö pystyy hyödyntämään paremmin eläinperäistä sinkkiä. Vaikka D-vitamiinia lisätään Suomessa margariiniin, maitoon sekä maidon kaltaisiin kasvijuomiin luomua lukuun ottamatta, sitä suositellaan käytettäväksi ravintolisänä pimeänä vuodenaikana.\nVitamiinit ja kivennäisaineet ovat siis tärkeitä elimistölle, etenkin syksyllä; pimeään vuodenaikaan ja flunssakaudella. Elimistön rasitus; kuten urheilu, stressi, raskaus ja imetys lisäävät entisestään vitamiinien ja kivennäisaineiden saantia. Siksi niiden riittävä saanti tulee turvata.\nNautitaan syksystä, syödään monipuolisesti ja hyvin, pukeudutaan lämpimästi syksyiseen säähän ja turvataan tärkeiden vitamiinien ja kivennäisaineiden saanti. Hyvät vinkit ja neuvot omien tuotteiden valintaan saat luonnollisesti Aminopörssistä!


Henri Espanjassa | ao\nHenri graafisen alan töissä Espanjassa\n18-vuotias Henri Mutanen suorittaa Jyväskylän ammattiopistossa audiovisuaalisen viestinnän opintoja ja ammatillisten opintojen rinnalla myös lukio-opintoja. Hän oli kuusi viikkoa vaihdossa Espanjassa, lomakohteena tunnetussa Torreviejassa. Työssäoppimispaikka oli Suomi-Seuran toimistolla viestinnän tehtävissä.\nVaihdossa oli hauskaa ja jännittävää! Pääsin näkemään millaista elämä on muualla. Nautin siitä, että sain asua itsekseni. Yksin ollessa joutui ottamaan vastuun itsestään - positiivisessa mielessä. Reissu oli erityisesti elämänkoulu, johon kuului pyykinpesu ja ruoanlaitto. Rahankäyttöä oppi myös suunnittelemaan. Perhearvot myös muuttuivat, perhettä arvostaa nyt eri tavalla.\nTyökaverit olivat vanhempaa, mutta ihan leppoisaa porukkaa. Työskentelin paljon tiedotuslehden toimittajan kanssa. Hän kirjoitti jutut, minä otin valokuvat ja tein taiton. Päivitin myös nettisivuja. Töissä oppi soveltamaan opittua ja aikatauluttamaan töitä. Ammatilliset perustaidot kehittyivät. Ohjausta töissä ei juuri ollut, sain kyllä toimittajalta vähän apua. Ongelmatilanteisiin oppi keksimään konstit. Olin tyytyväinen, että sain tehdä graafisen puolen töitä.\nVapaa-aikana olin rannalla, kiertelin paikkoja, kävin markkinoilla ja nettikahvilassa. Vietin paljon aikaa rokkibaarissa, jossa oli kotoisa tunnelma ja hyvä meininki. Paikallinen juomakulttuuri erosi selkeästi suomalaisesta. Vaikka ruoan kanssa juotiin aina viiniä, ei humalaisia näkynyt. Paikalliset eivät osaa kovin hyvin englantia. Espanjan kieltä en valitettavasti kovin paljon oppinut, koska työpaikalla oli suomenkielinen ympäristö. Aion suorittaa espanjan kielen opintoja jatkossa. Espanja ei ollut hassumpi paikka. Haluan tulevaisuudessakin matkustaa ja kokea uusia asioita.\nMillaisia terveisiä haluaisit sanoa vaihtoa harkitsevalle? Hyviä vinkkejä?\nOlisi hyvä osata edes vähän kyseisen maan kieltä. Varaa aikaa käytännön järjestelyihin. Voit säästää lentolippujen hinnoissa varaamalla ne ajoissa. Jos lähdet kaverin kanssa, voit säästää taksi- ja vuokramaksuissa. Kannattaa ottaa mukaan jotain omaa ja itselle tärkeää. Minulla oli mukana kitara ja se toi turvallisuuden tunteen, kun oli jotain tuttua mukana. Villasukat olivat myös tarpeen kylmien lattioiden takia.\nValitse kohdemaa nirsoilematta, vaikka tarjolla ei olisikaan ensisijaista vaihtoehtoa. Lähde avoimella mielellä ja ole utelias. Kun ulkomaille pääsee, niin siitä kannattaa ottaa kaikki irti!\nLisätietoa ja valokuvia löytyy Henrin blogista Peda.netistä\nOpiskelu / Kokemuksia maailmalta / Henri Espanjassa Tulosta sivu


Maailman paras levy: 174. Janiva Magness: What Love Will Do (2008): Perusasioiden äärellä\n174. Janiva Magness: What Love Will Do (2008): Perusasioiden äärellä\nMinä pidä monenlaisesta musiikista; joskus maittaa hevi, välillä taas iskelmä, etniset sävyt ovat usein viehkeitä, ja jopa hyvä kantri menee jakeluun jos se on tarpeeksi juurevaa. Yhteistä kaikille näille mieltymyksilleni on se, että ne aina välillä pulpahtavat pintaan ja sitten taas painuvat taka-alalle kun joku muu kevyen musiikin alalaji puskee edelle. Tähän yleissääntöön on yksi poikkeus; en ole koko musiikkidiggariaikanani vielä kyllästynyt siihen musiikkiin, joka syntyy bluesin ja soulin välimaastossa, kumpaankin tukeutuen ja välillä muutakin lainaten - joka yleensä on hyvin sovitettua, svengaavasti soitettua ja tunteellisesti laulettua. Se on muodostunut joskus 60-luvulla, oli voimissaan 70-luvun alkupuolella, sitten ehkä vähän pimennossa mutta mykyisin voimissaan vaikka ei ehkä kaikkein suurimpien kuulijakuntien suosiossa.\nYksi tämän lajin moderni helmi on tämä levy, joka ilmestyi levylautaselleni ja iskeytyi tajuntaani aika tuoreena siinä kolme vuotta sitten, ja joka siitä lähtien on pompannut esiin tasaisin väliajoin - ja paranee joka kuulemalta. Janiva itse on altto, jonka äänessä on se sopiva sekoitus tunnetta ja säröä joka voi saada ihoni kananlihalle melkein biisistä riippumatta, ja häntä säestävässä bändissä ovat sekä torvet että Hammond kohdallaan - rytmiryhmästä nyt puhumattakaan.\nMateriaali on tasokasta, käsittääkseni enimmäkseen lainaa - jo aloitus, "That´s What Love Will Make You Do" on täysi tyrmäys. Se onkin yhden suurimman idolini, tämän genren kuninkaan Little Milton Campbellin tuotantoa - ja Janivan versio on ihan alkuperäisen tasoa. Toinen herkkupala on keskitempoinen "Bitter Pill" - kuunnelkaa vaikka saksofoniaksentteja; tämä soppa kiehuu - ja kolmas ehdoton huippu on "One Heartache Too Late", joka kyllä kuuluu balladiosaston suosikkeihini ylipäätänsä. Kuten tämän lajin levyllä kuuluukin olla, tempot vaihtelevat mutta svengi pysyy - ja kun välillä sattuu kohdalle vähemmän ikimuistoinen sävellys, vievät poljento ja asenne siti mennessään.\nJaniva on tehnyt jo aika monta levyä, ja myös laulanut muiden levyillä, mutta tämä on ainoa albumi jonka olen onnistunut saamaan käsiini - tai siis oli ennenkuin löysin koko rivin Spotifysta. Niitä muita en olekaan ehtinyt kuunnella kuin satunnaisesti, mutta koko hänen tuotantonsa vaikuttaa pysyttelevän tiukasti perusasioiden äärellä, riman ollessa korkealla - eli ihmekös se, että hän on tarkoin varjeltu salaisuus. Toisaalta olisi hienoa, jos joka talouteen ostettaisiin vaikkapa Madonnan tai Lady Gagan albumin sijasta Janiva Magnessin levy - mutta toisaalta minunkaltaiseni snobit eivät ehkä sitten voisi nauttia tästä levystä niin täysin rinnoin kuin minä nyt.\nLähettänyt Kimmo Rautanen klo 5.12.12\nTunnisteet: Janiva Magness


Vuokrataan kerrostalo 3 huonetta - Hanko Keskusta Halmstadinkatu 3 B\n3 h, k , kerrostalo, 620 €/kk, 66 m²\nvuokrahuoneisto, Hanko, Keskusta, Halmstadinkatu 3 B\nSiisti ja tilava keskustan kolmio hyvällä pohjaratkaisulla. Kaikki keskustan palvelut lyhyen kävelymatkan päässä, asunnossa on keittiö, ovet ja kaikki pinnat uusittu 2009. Vuokravakuus 620,00, vapautuu nopeasti. - - - Fräsch och rymlig trerummare i centrum med bra bottenplanslösning. All service på kort gångasvtånd, i bostaden har kök, dörrar och alla ytor förnyats 2009. Hyresgaranti 620,00, blir ledig snabbt.\nRakennusmateriaalit: Betoni. Pintamateriaalit: Keittiö: laminaatti, maalattu/laatoitettu. Olohuone: laminaatti, tapetti. Kylpyhuone: laatoitettu lattia ja seinät. Makuuhuoneet: laminaatti, tapetti/lasikuitutapetti.\nVarustus: Jääkaappi, lattialiesi, liesituuletin, astianpesukone, kaapistot, kiinteät valaisimet.\nBostads Ab Halmstadsgatan 3 Asunto Oy\nPalvelut: Hyvällä paikalla ydinkeskustassa, kaikki palvelut\nkävelymatkan päässä. Liikenneyhteydet: Juna-asema noin 200 m


Nanso mukana Avec Tastula -ohjelmassa - Tiedotteet - Ajankohtaista - Yritys - Nanso Group\nNanso mukana Avec Tastula -ohjelmassa\nNanso Group on yksi viimeisistä vaateteollisuuden toimijoista, jolla on laajempaa tuotantoa Suomessa. Toimittaja Maarit Tastula seuraa Nanson Nokian tekstiilitehtaan eloonjäämiskamppailua Avec Tastula -ohjelmasarjan toisessa jaksossa 19.12.2014.\nToimittaja Maarit Tastula seurasi Nanson Nokian tehtaan elämää talvesta 2013 syksyyn 2014. Taistelu arvojen, perinteiden ja suomalaisen työn puolesta maailman kilpailluimmassa bisneksessä ei ole helppoa, mutta nansolaiset työskentelevät porukalla säilyttääkseen osaamisen Suomessa.\nOhjelmassa nähdään joukko ainutlaatuisen ammattitaidon omaavia ja sitoutuneita nansolaisia. Tehtaan työntekijät pohtivat miksi kotimainen laatu ei kelpaa, ja jännittävät sekä omien että työkavereiden työpaikkojen puolesta. Myös yrityksen johto on kovan paikan edessä.\nAvec Tastula -ohjelma tarjoaa realistisen kuvauksen siitä, minkälaista on olla suomalaisessa vaateyrityksessä tuotannon työntekijänä, kun yhtiö taistelee selviytymisensä kanssa. Ohjelma esitetään perjantaina 19.12.2014 klo 22.00 TV1:llä, uusinta sunnuntaina 21.12.2014 klo 17.10 ja Yle Areenassa.\nKatso ohjelman traileri Ylen sivuilta .


Digitransformaatio käynnistyy liiketoimintaytimestä | Sofigate\nYritysjohtaja, ethän usuta IT-osastoasi ”lenkkariostoksille”? – Digitransformaatio käynnistyy liiketoimintaytimestä, ei teknologiasta\nTiedätkö, mikä yhdistää useimpia keski-ikäisiä ihmisiä ja useimpia keskisuuria yrityksiä? Tarve uudistumiselle ja elämäntaparemontille.\nIhmisiä uhkaavat keskivartalolihavuus sekä aikuisiän diabetes – ja yrityksiä uhkaa digitaalisaatio. Tämä ei ole liioittelua, vaan faktaa: Gartnerin vuonna 2018 julkaiseman ennusteen mukaan digitalisaation vaikutukset pyyhkivät bisneskartalta 60 prosenttia kaikista keskisuurista yrityksistä vuoteen 2025 mennessä. Meidän pitäisi suhtautua tähän kauhulla, sillä nämä yritykset työllistävät länsimaissa noin 70 prosenttia väestöstä ja vastaavat 60 prosentista BKT:tä.\nEi ole alaa, jota digitalisaatio ei koskettaisi: miksi jostain ei voisi ponnahtaa esiin arkkitehtibisneksen Uber tai vähittäiskaupan Airbnb? Digitaalinen murros voi satakertaistaa liiketoiminnan yhdessä vuodessa – tai muuttaa sen tarpeettomaksi yhdessä yössä. Keskisuuret yritykset ovat riskeille erittäin alttiita, sillä niihin kohdistuu paine kahdesta suunnasta: toisaalta kansainvälisiltä alustajäteiltä ja toisaalta ketteriltä startup-innovaattoreilta.\nDigitalisaation mukanaan tuomasta kilpailusta selviää vain parantamalla kykyään uudistua. Mutta hämmästyttävän usein yritysten vastaus uudistumisen haasteeseen on sama kuin jos kuntokuuria käynnistelevä keski-ikäinen ryntäisi heti ensimmäiseksi lenkkariostoksille. Yritys valtuuttaa IT-osaston hankkimaan jonkin uuden teknologian, jonka pitäisi sitten mullistaa koko yrityksen toiminta alhaalta ylöspäin. Se on yhdelle ERP:lle melko kohtuuton vaatimus!\nSana digitalisaatio luo helposti harhan siitä, että juuri teknologia olisi ykkösprioriteetti muutoksessa. Kuitenkaan esimerkiksi mainitsemani Uber tai Airbnb eivät ole teknologisesti millään tavalla mullistavia, vaan niiden läpimurron taustalla on toimintatapojen muutos.\nKilpailukykyisyyteen tähtäävä keskisuuren yrityksen kunnonkohotus ei siis lähde liikkeelle teknologiasta, vaan liiketoiminnan ytimen uudistamisesta. Siinä on neljä tärkeää osaa:\nYrityksen strategian ja vision avaaminen arvoketjunäkymäksi\nArvoketjua palvelevien kyvykkyyksien kartoittaminen, olemassa olevien kehittäminen ja uusien koulutus ja rekrytointi\nNäitä kyvykkyyksiä tukevien teknologiaratkaisujen toteuttaminen\nJa organisaation muutosjohtamisosaamisen kehittäminen\nKuntopiirinä Business Core Renewal\nVasta kun nykyinen liiketoimintaydin on viritetty tukemaan strategiaa ja sen tavoittelemaa muutosta, yritys voi siirtyä seuraavaan vaiheeseen. Silloin päästään pistämään kunnolla kampoihin digitalisaation nostattamalle kilpailulle ja ollaan jo itse ydinliiketoiminnan digitransformaation äärellä!\nSofigatella kutsumme yllä kuvailemaani liiketoimintaytimen fitness-remonttia nimellä Business Core Renewal. Se on prosessi, joka selkeyttää strategiaa, rikkoo siiloja liiketoimintojen väliltä sekä vahvistaa johtoryhmän sitoutumista ja omistajuutta muutoksessa. Tuloksenaan se luo mallin, joka mahdollistaa digitaalisen transformaation jatkossa: mahdollisuuden nopeampiin innovaatioihin, tuloskeskeisemmän resurssoinnin, lyhyemmän time-to-market -aikataulun ja korkeamman tekijöiden osaamis- ja motivaatiotason.\nBusiness Core Renewal -kuntopiirit eivät aina ole helppoja, niihin sisältyy välillä draamaakin. Investointina ne ovat kuitenkin kannattavia, koska Business Core Renewal luo perustan pitkän tähtäimen selviytymiseen ja menestymiseen. Lenkkikengän pronaatiota tai ERP:n lisätoiminnallisuuksia on helpompi lähteä miettimään, kun itse ydin on valmiina uudistumiseen.\nJussi Poikolainen vastaa Sofigatella Business Core Renewal -palvelualueesta. Jussi liittyi Sofigaten riveihin alkuvuodesta 2019. Sitä ennen hän ehti työskennellä yli 10 vuoden ajan globaalien elektroniikkabrändien palveluksessa, johtaen myyntiä ja markkinointia ja luotsaten liiketoiminta-alueita muun muassa Pohjoismaissa ja Keski-Euroopassa, EMEA-laajuisesti.


Nuorten aivoinfarktit yleistyneet – soita hätäkeskukseen ajoissa | Yle Uutiset | yle.fi\nNuorten aivoinfarktit yleistyneet – soita hätäkeskukseen ajoissa\nTyöstressi, väärät ruokailutottumukset ja liikkumaton elämäntapa lisäävät yhä nuorempien riskiä aivoverenkierron häiriöille. Aivoliiton järjestösuunnittelijan Risto Lappalaisen mukaan esimerkiksi noin 40-vuotiaiden keskuudessa aivoverenvuodot ovat kaksinkertaistuneet 4-5 vuoden aikana.\n26.5.2014 klo 14.43päivitetty 26.5.2014 klo 15.50\nSydänsairaudet, diabetes ja aivoverenkiertohäiriöt ovat yhteiskunnalle kalliita ja merkittäviä tekijöitä muistuttaa Aivoliiton järjestösuunnittelija Risto Lappalainen. Hänen mukaansa keskeiset syyt sairauksien lisääntymiseen ovat elitaso ja elämäntapatottumukset.\n– Ruokailemme väärin ja liikumme liian vähän. Myös nopea informaatioteknologia kuormittaa ihmisiä paljon. Ihmisiä sairastuu esimerkiksi työelämän kiireiden takia. Stressinhallinnan kautta alkaa näkyä verenpaineet ja muut elimistön oireet.\nLappalaisen mukaan aivoverenkiertohäiriöt ovat lisääntyneet huomattavasti yhä nuorempien keskuudessa.\nIhmisten pitäisi priorisoida, että mikä elämässä on tärkeää.\n– Asia ilmenee muun muassa vakuutusyhtiöiden tilastoista. Esimerkiksi If:n tilaston mukaan muun muassa johtavissa asemissa olevien, noin 40-vuotiaiden työssäolevien nuorten aivoverenvuodot ovat kaksinkertaistuneet 4-5 vuoden aikana, Lappalainen sanoo.\nLappalaisen mukaan sairastumista voi ennaltaehkäistä ja tärkeää on kiinnittää entistä enemmän huomiota omaan elämänhallintaan.\n– Ensinnäkin ihmisiä pitää valistaa, jotta he kiinnittävät huomiota omaan terveyteensä ja stressitekijöihin. Elämää tulisi kuormittaa niin, että osataan myös levätä työviikon jälkeen. Ihmisten pitäisi osata priorisoida, mikä on elämässä tärkeää ja mihin keskittyy. Kuormittavuus on nykypäivänä niin kovaa ja huomaa, että usein ihmisillä on kyvyttömyyttä hallita elämäänsä riittävästi.\nHälytysmerkit tunnistettava ajoissa\nLappalainen muistuttaa, että esimerkiksi aivoinfarktin iskiessä hälytysmerkit tulee tunnistaa ja hoitoon hakeutuminen on tehtävä nopeasti.\n– Nopea hoitoonhakeutuminen on ensiarvoisen tärkeää, jos aivoverenvuoto tai aivoinfarkti iskee tai ilmenee sydänoireita. Liian usein ihmiset jäävät vain kotiin kun tulee ensioireita.\nAivoverenkiertohäiriön voi tunnistaa yksinkertaisin kotikonstein.\nMoni menee nukkumaan ja ajattelee, että kyllä oireet menevät ohi.\n– Kun henkilö alkaa valittaa huonoa oloa, niin kannattaa pyytää häntä irvistämään. Jos suupieli jää roikkumaan, niin se on yksi oire. Lisäksi voi pyytää henkilöä nostamaan molemmat kädet ylös ja jos toinen käsi jää alas niin se on merkki, että aivoissa voi tapahtua jotain kamalaa. Myös puheesta voi tunnistaa oireet eli jos puhe on epäselvää niin se voi olla merkki häiriöstä. Lisäksi voi ilmetä näköhäiriöitä, Lappalainen listaa.\nLappalainen korostaa, että oireita ei kannata väheksyä, vaan apua tulee hälyttää mahdollisimman pian.\n– Moni menee nukkumaan ja ajattelee, että kyllä se menee ohi. Lopulta tilanne voi kehittyä niin nopeasti, että henkilö hätääntyy eikä osaa toimia oikein ja ei välttämättä edes pysty enää soittamaan apua. Yksin ollessaan monet yrittävätkin kävellä tai ryömiä rappukäytävään, kun muuta ei voi. Monenlaisia selviytymistarinoita on kyllä vuosien aikana kuultu.\nValtimosairauksien riskitekijöistä kerrottiin maanantaina Kemissä järjestetyssä valtimoterveyden teemapäivässä. Esimerkiksi Länsi-Pohjan sairaanhoitopiirin alueella aivoverenkiertohäiriöitä ilmenee vuosittain noin 250.\nLänsi-Pohjan AVH-yhdistys ry. - valtimoterveyspäivä


Keskussairaaloiden päivystys uhattuna merkittävässä osassa Suomea – Ministeri Kiuru: "Osaajista on pidettävä kiinni" | Yle Uutiset | yle.fi\nKeskussairaaloiden päivystys uhattuna merkittävässä osassa Suomea – Ministeri Kiuru: "Osaajista on pidettävä kiinni"\nLeikkausten keskittämisen vuoksi monissa keskussairaaloissa on pulaa lääkäreistä ja päivystys uhkaa vaarantua.\n2.1.2020 klo 21.13päivitetty 2.1.2020 klo 22.23\nLeikkausten loppuminen sairaalasta saa lääkärit hakeutumaan töihin muualle.Berislav Jurišić / Yle\nHallitus haluaa turvata leikkaustoiminnan ja päivystyksen jatkumisen kaikissa keskussairaaloissa.\nLeikkauksia keskittänyt asetus on osoittautunut liian tiukaksi. Vaatimukset leikkausten vähimmäismääristä uhkaavat murentaa keskussairaaloiden päivystystä.\nPerhe- ja peruspalveluministeri Krista Kiurun (sd.) mukaan joustojen salliminen leikkausten vähimmäismääriin lisäisi potilasturvallisuutta koko Suomessa.\n– Tässä maassa tulee olemaan sote-uudistuksen jälkeen keskussairaaloita jokaisessa maakunnassa. On varmistettava, että maakunnan keskussairaala pärjää jatkossakin.\nKeskittämisasetuksen höllentämisestä sovittiin hallitusohjelmaneuvotteluissa.\n– Hallitusohjelmaneuvotteluissa tulimme siihen johtopäätökseen, että keskussairaaloiden osaajista on pidettävä kiinni.\nKiuru: Kyse ei ole vain yhden tai kahden sairaalan kohtalosta\nLeikkausten lopettaminen tiukkojen vaatimusten vuoksi on Kiurun mukaan johtanut siihen, että keskussairaaloista on lähtenyt pois lääkäreitä. Tämä vaarantaa päivystyksen.\n– Kyse on vähäisistä joustoista, joita on huomattu tarvittavan näin jälkikäteen. Niitä tarvitaan, jotta keskussairaaloiden osaajien puutetta voidaan lievittää.\n– Tämä vaikuttaa pitkällä juoksulla merkittävään osaan keskussairaalaverkkoa. Ei ole kyse yhden tai kahden sairaalan tulevista kohtaloista, vaan päivystyksen turvaamisesta aika merkittävässä osassa Suomea.\nKiurun mukaan ongelmia on myös laajan päivystyksen sairaaloissa.\nSipilän hallituksen päätöksen leikkausten keskittämisestä vuodesta 2018 lähtien piti tuoda säästöjä yli 300 miljoona euroa. Sosiaali- ja terveysministeriön mukaan rahaa säästyi kuitenkin vain muutama miljoona euroa.\n–Se tulee eittämättä siitä, että erityisen vaativat leikkaukset on keskitetty yliopistosairaaloihin ja tämä linja pysyy.\nVähimmäisvaatimuksissa suurta vaihtelua\nVoimassa olevan asetuksen mukaan lonkan ja polven tekonivelleikkauksia saa tehdä sairaaloissa, joissa leikkauksia kertyy 600 vuodessa.\nRintasyöpäleikkauksissa ja selkäleikkauksissa vähimmäismäärä on 150 vuodessa. Osassa syöpäleikkauksia rajana on 70 leikkausta ja olkapään tekonivelleikkauksessa raja on 40.\nHöllennystä on tulossa lonkan ja polven tekonivelleikkausten, selkäleikkausten sekä rinta- ja paksusuolisyöpäleikkausten vähimmäismääriin.\nJatkossa pienemmistä leikkausmääristä voitaisiin sopia maan viiden erikoissairaanhoidon erityisvastuualueen (erva-alueen) sisällä esimerkiksi välimatkojen perusteella.\nViiden yliopistosairaalan vastuulla olisi huolehtia erva-alueidensa keskussairaaloiden kanssa hoidon laadusta ja potilasturvallisuudesta.\nLääkäriliitto pitää muutosta tärkeänä\nMuutosesitys on lähetetty lausuntokierrokselle ja tukea on luvassa muun muassa Lääkäriliitolta.\nLiitto on pitänyt leikkauksille asetettuja vähimmäisrajoja liian kovina ja vaatinut keskittämisasetuksen korjaamista.\n– Mielestäni olisi tärkeää, että keskittämisasetuksen vaatimuksia voitaisiin muuttaa siten, että voimme pitää päivystyksen pienemmissäkin keskussairaaloissa. Se on potilasturvallisuuden kannalta välttämätöntä ja takaa myös sen, että sairaalat pysyvät elinvoimaisina, sanoo Lääkäriliiton puheenjohtaja Tuula Rajaniemi.\nLääkäriliiton puheenjohtaja, kokkolalainen Tuula Rajaniemi pitää muutoksia potilasturvallisuuden kannalta tärkeinä.Iina Kluukeri / Yle\nRajaniemi korostaa, että päivystyksen onnistumiseksi sairaalassa on oltava tarpeeksi päivittäistä toimintaa ja riittävästi lääkäreitä ja osaamista.\n– Lääkäreille päivän aikana kertyvää taitoa tarvitaan päivystysaikana. Leikkaustoiminnan kaventuminen heijastuu pidemmän päälle myös poliklinikka- ja vuodeosastotyöhön.\nRajaniemen mukaan leikkausten keskittäminen aiheuttaa ongelmia etenkin Pohjois- ja Itä-Suomessa, jossa etäisyydet ovat pitkät.\n– Esimerkiksi Kokkolasta Ouluun on 200 kilometriä tai Rovaniemeltä Ouluun 250 kilometriä. Nämä ovat pitkiä matkoja silloin, kun potilaalla on kriittinen hoidon tarve.\nPohjois-Suomessa huoli on ollut kova\nMuutosesitys otetaan ilolla vastaan Pohjois-Suomessa.\nPohjois-Pohjanmaan sairaanhoitopiirin johtaja Ilkka Luoma sanoo, että Oulun yliopistollisen keskussairaalan erityisvastuualueella haasteita on ollut kaikissa muissa paitsi Pohjois-Pohjanmaan sairaanhoitopiirissä. Kainuun, Keski-Pohjanmaan, Lapin ja Länsi-Pohjan sairaanhoitopiirien väestöpohjat ovat pieniä.\n– Sairaaloiden maantieteelliset etäisyydet ovat suuret ja pienen väestöpohjan takia keskussairaaloiden leikkausvolyymit jäävät aika pieniksi ja selkeästi pienemmäksi kuin keskittämisasetuksen vaatimukset.\nLuoman mukaan Pohjois-Suomessa huoli on ollut erityisen kova.\nHän korostaa, että riittävän haastava ja monipuolinen työ on iso tekijä, kun halutaan pitää kiinni osaavista kirurgeista ja moniammatillisista tiimeistä.\n– On selvää, että pelkät seinät eivät turvaa ainuttakaan päivystävää sairaalaa Suomessa, vaan osaava henkilökunta ratkaisee kunkin päivystävän sairaalan kyvykkyyden. Tämä osaltaan hivenen helpottaa tulevaisuudennäkymiä.\nMeri-Lapissa uskotaan palvelujen säilymiseen\nLänsi-Pohjan sairaanhoitopiirin puheenjohtaja Martti Ruotsalainen pitää asetusmuutosta tärkeänä ja odotettuna.\n– Kyllähän tämä on merkittävä asia. Ennen kaikkea näen, että tämä turvaa laajemminkin Meri-Lapin alueen erikoissairaanhoidon palveluja.\nRuotsalainen arvioi, että ilman keskittämisasetuksen höllentämistä Länsi-Pohjan keskussairaala menettäisi erikoislääkäreitä. Hän pitää lonkan ja polven tekonivelleikkausten säilymistä Länsi-Pohjassa tärkeimpinä.\nRuotsalainen uskoo, että asetusmuutoksen jälkeen myös työnjaosta sopiminen on helpompaa.\n– Mehän olemme erva-alueen sairaanhoitopiirien kanssa neuvotelleet jo monta vuotta. Etenkin viime syksynä käytiin tätä läpi ja kaikilla on nyt valmius katsoa asiaa tästä näkökulmasta. Uskon, että me löydämme hyvän ratkaisun, koska se meidän täytyy löytää.\nKorjattu klo 22:21: Muutettu kohta "Edellisen hallituksen" muotoon "Sipilän hallituksen".\nLeikkausten keskittämisessä ollaan ottamassa askel taaksepäin – asiantuntijat yrittivät kääntää ministeriön päätä jo puolitoista vuotta sitten: ”Silloin oli ilmeisesti niin suuri halu tappaa aluesairaaloita\nerikoissairaanhoitoKemi-Tornion seutukuntaTornioKemiLapin maakuntaKeski-PohjanmaaMeri-LappikeskussairaalatpolitiikkaKotimaa


Nopeasti asennettavat pop up teltat ja telttakatokset. Valittavissa joko yksivärinen kangas ilman painatuksia, osittain tai kokonaan painatettu kangas.\nLaadukas ja edullinen 3x3 m pop-up -telttakatos. Kehikko on valmistettu ruostumattomasta teräksestä. Kattoon on painettu logot.\nHaitarimaisesti kokoontaitettava telttakatos voidaan pystyttää muutamassa sekunnissa ilman työkaluja eikä teltassa ole irtonaisia, helposti katoavia osia.\nUuden sukupolven 3x3 m telttakatos. Parannettu design, 8 uutta värivaihtoehtoa. Erittäin kestävä teräsrunko ja UV -suojattu kangas.\nEdullinen popup teltta\nLaadukas ja edullinen 3x3 m pop-up -teltta - se on telttakatos seinillä. Pop-up-teltan asennus on lähes yhtä nopeaa, telttakatoksen pystytyksen jälkeen pitää vain laittaa seinät.\nHaitarimaisesti kokoontaitettava pop up teltta voidaan pystyttää muutamassa sekunnissa ilman työkaluja.\nAlumiinirunkoinen myyntiteltta / toriteltta ilman muoviliitoksia. Kangas kaksinkertaisesti impregnoitu, 21 väriä. Koot 2x2, 2x3 ja 2x4 m.\nPalkeena avautuvan rungon mekaanisen kestävyyden lisäämiseksi olemme myös valmistaneet kaikki liitokset tavallisen muovin sijaan alumiinista. 30x30 mm jalat ja ristivahvistetun profiilin omaava kattoristikko (30x15 mm) kestävät enintään 50 km/h tuulenpuuskia.\nAmmattilaistason mainosteltta / messuteltta. Sisäpuolelta vahvistetut jalat ja entistä kestävämpi uretaanipäällysteinen kangas. Paljon lisävarusteita. Ammattilaisluokan kangas ja kehikko kestää usean käytön.\nKankaan paksuus ja pintakäsittely määrittelevät ratkaisevasti teltan käyttöominaisuudet. Valitettavasti ne vaikuttavat myös suuresti teltan hintaan. Liikekäyttöön tarkoitetussa teltassa kankaan hinta muodostaa suurimman osan koko teltan hinnasta.\nEsimerkiksi kun liikekäyttöön tarkoitetun telttakatoksen paksuus voisi olla vähintään 200 DEN, niin oikeilla ammattilaistason teltoilla on katoskangas jopa 2-3 kertaa paksumpi - keskimäärin 500 DEN. Paksumpi kangas kestää vuotamattomana kauemmin ja suojaa kovemmalta sateelta ja tuulelta. Samoin kankaan paksuudesta riippuu paljonko se antaa varjoa auringolta. Samoilla perusteilla ovat tärkeitä kankaan käsittelymateriaalit ja teknologiat. Lisäksi täytyy pintakäsittelyn suojata kangasta UV-säteilyltä (eli estää aurinkoa „pureutumasta kankaaseen“).\nKatso tarkemmin miten valita telttaa.\nTyöteltta / suojateltta\nHeijastinnauhoilla kirkasvärinen (neoninvihreä, neoninoranssi) huomiota herättävä työmaateltta / suojateltta. Erittäin kestävä teräsrunko ja UV-suojattu kangas.\nSaatavissa neoninoranssinen tai neoninvihreä malli. Toimitussisältöön kuuluvat vahvistettu teltan runko, tekstiilikatto kulmavahvistuksilla, 4 heijastinnauhoilla varustettua seinää (1 lukollinen), pyörällinen kuljetussäkki ja kiinnitysvaarnat.\nUV Silver sisäpintakerros estää 99 % UV-säteistä, CPAI-84- ja NFPA-701- palosertifikaatit, ANSI 107-standardin vaatimusten mukaiset heijastinnauhat katossa ja seinissä, kiinnitinjärjestelmällä varustettuja seiniä on erittäin mukava ja helppo asentaa, jopa kuljetussäkki on heijastinnauhoilla.\nNopeasti pystytettävä näyttävä teltta ulkoilmatapahtumiin. Teltta muodostuu neljästä ilmatäytteisestä jalasta. Teltan seinät avataan vetoketjuilla. Koot 4x4, 5x5, 6x6 ja 8x8 metriä. Ilmatiivis - ei tarvita kompressoria.\nKoska teltta ei tarvitse jatkuvasti toimivaa puhallinta, on se hiljaista, sopii käyttöön sateellakin ja siihen ei tarvita sähköjohtoja. Ilmatäytteinen teltta kasautuu kuljetukseen sopivaan reppumaiseen laukkuun.\nOsta tästä ilmatäytteinen teltta.\nIlmatäytteinen mainos on nopeasti asennettava isokokoinen mainoskohde ulkoilmatapahtumiin. Kuljetettaessa se mahtuu pieneen tilaan ja on kevyt. Erilaiset muodot ovat mahdollisia. Koko pinnan voi kattaa painatuksella. Nyt on ilmatäytteiset mainokset ilmatiivit - ei tarvita kompressoria!\nToinen vähän erilainen ilmatäytteinen mainoskohde ulkoilmatapahtumiin on Skydancer. Kompressorin ilmavirran avulla liikkuva - "tanssiva" – isokokoinen mainosnukke (tuulitanssija). Tavallinen Skydancer on 3-5m korkea kädellinen ja yksi- tai kaksijalkainen jatkuvasti liikkuva nukke. Koko nuken pinta on painettu.\nSkydancer on nopeasti asennettava, pakattuna pienikokoinen ja riittävän kevyt mainoskohde. Jatkuvasti toimiva sähkökompressori pitää Skydancerin pystyssä ja liikkeessä.\nBeachflag on paikan päällä helposti ja nopeasti koottava mainoslippu. Saatavilla eri koot ja mallit. Lisäksi voit valita lipunjalan käyttöpaikasta riippuen. Valikoimassa 2 eri lippukangasta - tavallinen ja pitkäkkestoinen.\nKatukäyttöön sopiva ulkomainos voi olla fiksu beachbanner mainosbanderolli, a-teline, jousitettu mainostaulu tai mainosteline liitutaululla. Kun tavallinen a-teline saa tuulenkestävyyden sen A-n kaltaisen muodon ansiosta, sitten jousitettu mainostaulu taistele ympäristövaikutuksiin heilurimekanismin avulla. Julistekehyksen ja jalan välillä oleva kestävä jousitus tekee tuulitelineestä erittäin kestävän myös karkeassa säässä.\nAlumiininen a-teline snapframe kehyksella. Sopii mallista riippuen A1 tai B1 julisteille.\nKaksipuolinen 32mm kehys on riittävästi vahva että mainostelinettä voi käyttää myös ulkona. Snapframe julistekehyksen ansiosta grafiikan vaihtaminen on todella helppoa. Julisteen edessä on suojaava läpinäkyvä muovikalvo.\nKatso myös muut mainostaulut.


Samsung Galaxy Note8 ensimmäistä kertaa live-kuvissa - SuomiMobiili\nHome›Android›Samsung Galaxy Note8 ensimmäistä kertaa live-kuvissa\nSamsungin uusi Galaxy Note8 tullaan julkaisemaan 23. elokuuta, mutta jo ennen julkaisua laitteesta tiedetään jo lähes kaikki yksityiskohdat. Tällä kertaa Galaxy Note8 komeilee ensimmäistä kertaa live-kuvissa, asiasta kertoo muun muassa GSMArena.\nNyt vuodetut kuvat eivät paljasta tässä vaiheessa enää juurikaan mitään uutta. Kuvissa näkyy Galaxy Note8 edestä, takaa ja sivulta sekä yhdessä kuvassa komeilee puhelimen S Pen -kynä.\nTunnettu vuotaja Evan Blass on kertonut aikaisemmin, että Galaxy Note8 tulee olemaan hyvin lähellä keväällä esiteltyjä Galaxy S8- ja Galaxy S8+ -puhelimia. Myös Galaxy Note 8 on IP68-sertifioitu, joten laite kestää vettä. Puhelimessa tulee olemaan 6,3 tuuman Super AMOLED -näyttö, jonka tarkkuus on 1440 x 2960 pikseliä. Näytön kuvasuhde on myös erikoinen 18,5:9, kuten Galaxy S8 -malleissa. Puhelimen fyysisiksi mitoiksi kerrotaan 162,5 x 74,6 x 8,5 millimetriä.\nOnePlus 5 sai uuden Soft Gold -värin ...


Professorin ajatuksia: Perussuomalaisten maahanmuuttopolitiikkavaatimukset vastaavat suomalaisten näkemyksiä\nPitkän linjan politiikkatoimittaja Riikka Uosukainen on kommentoinut käynnissä olevia hallitusneuvotteluita. Näkökulma-artikkelissaan hän kiinnitti erityisesti huomiota Perussuomalaisten maahanmuuttonäkemyksiin.\nSeuraavassa listaan Perussuomalaisten vaatimukset ja kommentoin niitä.\nPS: "Yleisen taloustilanteen tulee vaikuttaa pakolaiskiintiön kokoon. Jos valtiontalous on alijäämäinen, maa elää velaksi ja perustoiminnoista leikataan, silloin myös pakolaiskiintiötä on leikattava."\nOlisi outoa, jos Suomen taloustilanteella ei olisi mitään vaikutusta pakolaiskiintiön kokoon. Näin etenkin siksi, ettei Suomen 750 (tai 1050) hengen pakolaiskiintiöllä ole mitään merkitystä kokonaisuuden kannalta.\nPS: "Kotouttamispolitiikkaa on kehitettävä kannustavampaan suuntaan. Ei ole oikein, että veronmaksajat esimerkiksi kustantavat asiointitulkkauspalvelut vuosikausia maassa asuneille henkilöille. Loputon tulkkaaminen ei kannusta suomen opiskeluun. Jatkossa valtion tulee kustantaa tulkkaus vain tietyksi ajaksi, minkä jälkeen tulkkauskustannuksista huolehtii tulkkausta tarvitseva taho."\nTutkimuksissa on moneen kertaan todettu, että maahanmuuttajien heikko kielitaito on este heidän työllistymiselleen ja ylipäätään tulijoiden integroitumiselle. Minusta tulkkauspalvelun rajoittamisen vaikutusta tulijoiden kielenoppimiseen kannattaa kokeilla - ainakin sen voisi kuvitella lisäävän opiskelumotivaatiota nykyisestä.\nMuista kannustavista kotouttamismuodoista olen kirjoittanut aiemmin, joten en toista näkemyksiäni tässä.\nPS: "Sosiaaliturvan osalta maahanmuuttajia tulee kohdella yhdenvertaisesti ns. kantasuomalaisten kanssa."\nKommentti liittynee positiiviseen syrjintään, eli perussuomalaiset halunnevat linjata yhdenvertaisuuden ns. mahdollisuuksien tasa-arvoon. Suomessa on viime aikoina yleistynyt alkujaan vasemmiston retoriikkaan kuulunut pyrkimys ns. käytännön tasa-arvoon, joka maahanmuuttoon liitettynä on de facto kantasuomalaisia rasistisesti syrjivä. Tämä liittyy myös edelliseen kohtaan, sillä hyvin kielitaitoiset, koulutetut ja muutenkin hyvin integroituneet maahanmuuttajat eivät tarvitse positiivista integroitumista.\nPS: "EU:n ja ETA-alueen ulkopuolelta tulevan ulkomaisen työvoiman saatavuusharkinnasta on pidettävä jatkossakin kiinni, koska EU-alueella toimiva työvoiman vapaa liikkuvuus täydentää riittävällä tavalla työvoiman tarjontaa suomalaisilla työmarkkinoilla. Oleellisinta on pyrkiä kotouttamaan ja työllistämään tähän mennessä jo Suomeen tulleet maahanmuuttajat. Lisäksi mm. hoito- ja rakennusaloilla kielitaitovaatimuksia tulee kiristää potilas- ja työturvallisuuden takaamiseksi."\nOlisi merkillistä, mikäli kotouttamisen ja työllistämisen etusija annettaisiin jollekin muulle kuin Suomessa asuville. Tämä riippumatta näiden maahanmuuttostatuksesta tai sen puutteesta. Saatavuusharkinta ei ole rekrytointikielto, vaan myös positiivisia päätöksiä voidaan tehdä. Kielitaitovaatimus on erittäin perusteltu hoitoalalle, mutta en ole niin vakuuttunut sen tarpeellisuudesta rakennusalalla.\nPS: "Ulkomaalaislain mukaan toistuva toimeentulotukeen turvautuminen on peruste oleskeluluvan lakkauttamiselle. Sosiaaliturvaa koskeva lainsäädäntö estää kuitenkin toimeentulotukipäätöstä tekevää viranomaista ilmoittamasta tällaisista asiakkaista ulkomaalaisviranomaisille. Näin ollen toimeentulotuesta päättäville virkailijoille on asetettava velvoite ilmoittaa toistuvasti toimeentulotukea hakevista ulkomaalaisista ulkomaalaisviranomaisille."\nViranomaisten välisen tiedonsiirron parantaminen ehkäisee tehokkaasti soinilaisten esille nostamaa ongelmaa. On vaikea keksiä syitä sille, miksei Perussuomalaisten ehdotusta pitäisi toteuttaa.\nPS: "Turvapaikkamenettely on tarkoitettu henkilöille, jotka kokevat kotimaassaan vainoa. Jos humanitaarisin perustein oleskeluluvan ja myöhemmin mahdollisesti kaksoiskansalaisuuden saanut henkilö lomailee kotimaassaan tai lähettää sinne lapsiaan ”kulttuuria oppimaan”, voidaan katsoa, että lähtömaa ei turvapaikanhakijan itsensä mielestä ole enää liian vaarallinen. Tällaisessa tapauksessa suojeluntarpeen voidaan katsoa päättyneen, jolloin oleskelulupa tulee peruuttaa. Näin tulee toimia myös niiden henkilöiden kohdalla, jotka päättävät lähteä sotatoimiin kriisialueille."\nTämän pitäisi olla itsestäänselvyys. Jos kotimaassa voi lomailla, ei siellä esiinny asumisen estävää uhkaa vainosta.\nTämä kohta liittyy myös turvapaikan perimmäiseen luonteeseen: onko kyse väliaikaisesta suojasta vainoa vastaan vai pysyvästä muutosta uuteen kotimaahan? Jos jälkimmäisestä, pitäisi tulijan täyttää ne kriteerit, jotka asetetaan muillekin Suomeen pysyvästi muuttaville. Asia liittyy myös seuraavaan kohtaan.\nPS: "Tiukennuksia perheenyhdistämiskäytäntöihin."\nTällä tarkoitettaneen muiden kuin pakolaisten ja turvapaikan saaneiden oikeutta yhdistää perheensä. Käytännössä puolue vaatinee perheenyhdistäjän osoitettua kykyä huolehtia perheensä toimeentulosta Suomessa.\nPS: "Lukukausimaksut EU- ja ETA-maiden ulkopuolelta tuleville opiskelijoille."\nKäytännössä ongelma muodostuu vähävaraisista usein Itä-Aasiasta saapuneista nuorista, jotka hyödyntävät ilmaista suomalaista koulutusjärjestelmää ja siirtyvät alemman korkeakoulututkinnon suoritettuaan Yhdysvaltoihin jatkamaan opintojaan. Tämän urakehityksen ei voi katsella palvelevan suomalaisen veronmaksajan etua, joten aiheutuneiden kustannusten periminen opiskelijoilta on perusteltua. Jos koulutusta kuitenkin annetaan kehitysapuna, voitaisiin lukukausimaksut hoitaa kehitysapuvaroista.\nPS: "EU ei voi mielestämme päättää, minkä verran ja minkälaista maahanmuuttoa jäsenmaiden tulee vastaanottaa. Vastustamme maahanmuuttopolitiikassakin keskusvaltaista päätöksentekoa. Suhtaudumme kriittisesti EU:lle kaavailtuihin solidaarisuusmekanismeihin, jotka antaisivat rahallista tukea vapaaehtoisesti humanitaarista maahanmuuttoa vastaanottaville maille."\nSuomeen tulevien pakolaisten määrä kasvaisi räjähdysmäisesti, mikäli pakolaiset sijoitettaisiin tasaisesti eri EU-maihin. Sen sijaan suhtautuisin hieman Perussuomalaisia neutraalimmin pakolaisia paljon vastaanottavien EU-maiden rahalliseen tukemiseen; en kuitenkaan siinäkään tapauksessa olisi valmis Bryssel-vetoiseen päätöksentekomekanismiin.\nKaikkiaan uskoisin Perussuomalaisten linjausten vastaavan hyvin suomalaisten enemmistön käsitystä. Tai no, onhan tämä osoitettu suurelta osin myös mielipidetiedustelulla, jonka mukaan lähes 60% pitää maahanmuuttoa liian löysänä ja 14% liian tiukkana. Erityisesti toivottiin "joidenkin ryhmien" maahanpääsyn tiukentamista. Tätä mieltä oli 76% vastanneista.\nSitten vielä pari sanaa Uosukaisen kirjoituksesta. Heti aluksi hän ilmoittaa pitävänsä Perussuomalaisten maahanmuuttolinjausten olevan merkittävä muutos Suomen aiempaan politiikkaan. Näin epäilemättä olisikin.\nMinun tekisi puolestaan mieleni kysyä Uosukaiselta: eikö aiemmin harjoitetun politiikan seurauksena tukalaan tilanteeseen joutuneen maan hallitusneuvotteluissa juuri muutosten tekeminen aiempaan politiikkaan ole ensiarvoisen tärkeää? Koska oletan Uosukaisen olevan yleisellä tasolla kanssani samaa mieltä, kysyn edelleen: miksei tämä linja sopisi myös maahanmuuttopolitiikkaan?\nOn siis syytä toivoa hallitusneuvottelujen johtavan hyvään ja toimivaan poliittiseen linjaan, joka nostaa Suomen jälleen vahvaan ja kestävään nousuun. Yksi osa tätä on nykyistä järkevämpi maahanmuuttopolitiikka, jolle Perussuomalaisten linjaukset antavat hyvän lähtökohdan.\nLopuksi: toivon hallinusneuvottelija Sipilän rakentavan yhdessä Timo Soinin kanssa maahanmuuttopolitiikan, jonka takana on kaikkien suomalaisten enemmistö. Samalla toivon hänen ja muiden neuvottelijoiden löytävän keinot maan talouden nousuun - sillä totuuden nimissä nyt käsillä olevaa kriisiä ei selätetä maahanmuuttopoliittisilla ratkaisuilla, vaan yrityselämämme toimintaedellytysten ratkaisevalla helpottamisella. Siis byrokratian vähentämisellä, työntekijän verokiilan pienetämisellä sekä osaamisella ja tuotekehityksellä.\nTunnisteet: Australia, EU-politiikka, Hallitusneuvottelut, maahanmuutto, perussuomalaiset, politiikka, Suomi\nKumitonttu 1. toukokuuta 2015 klo 13.05\nen ole niin vakuuttunut sen tarpeellisuudesta rakennusalalla.\nLievää vankempaa norsunluutorniajattelua ilmassa :)\nNoin puolet Suomen kansallisvarannosta on kiinteistöissä. Rakentamisen säädökset ovat erittäin kireät ja tuntuvat jatkuvasti tiukentuvan. Nykyisin edes siivoojaksi ei oikeasti pitäisi päästä, jos ei ole koulutettu käyttämään koneita ja kemikaaleja.\nTämä nyt on suppea otos, mutta kerron sen silti. Muutama vuosi sitten erään kerrostalon rakennustyömaalla havaittiin, että kaikki (muistaakseni 42) kylpyhuonetta oli väärin kosteuseristetty. Selvittelyn jälkeen paljastui, että virolaisen alihankkijan laattamiehet eivät olleet ymmärtäneet suomalaisia rakennusohjeita. Ohjeet olivat sekä kirjallisesti että suullisesti annettuina.\nKun tutkimme asiaa lisää, virolaiset työmiehet kertoivat suoraan, ettei heitä kiinnosta rakentamisen laatu Suomessa. Myönsivät, että Virossa he eivät olisi toimineet samalla tavalla, mutta "porojen" kusettaminen ei ole rikos.\nYstävälläni on keskisuuri rakennusliike, jossa on törmätty samaan ilmiöön jopa Suomen sisällä. Hakiessaan ammattimiehiä hänellä on tapana soittaa edellisille urakoitsijoille kysyäkseen heidän mielipidettään ehdokkaista. Mieleeni on jäänyt erään kouvolalaisen urakoitsijan kommentti Vantaalle muuttaneesta kirvesmiehestä. Hän totesi lakonisesti, että "kai poika ois kotipuolesta hommia löytäny jos jälki tyydyttäis asiakkaita".\nKaikissa töissä - niin professorin kuin kirvesmiehenkin - on hyviä ja huonoja tekijöitä. Kielitaitoa tarvitaan aika monessa asiassa, jopa rakentamisessa.\nProfessori 1. toukokuuta 2015 klo 13.35\nEn kiistä näkemystäsi; saatat hyvinkin olla oikeassa.\nAjattelin tuota kirjoittaessani lähinnä sitä, ettei kielitaidoton yksinkertaisesti pysty hoitamaan potilastaan. Sen sijaan kielitaidottomuus rakennusalalla ei sinänsä estä rakentamasta.\nMutta toki kommunikaatio-ongelmien riskinä on laadun heikentyminen. Siihen voitaisiin haluttaessa kuitenkin puuttua rakennusvalvonnan keinoin eli kelvoton rakennustyö tulisi panna kokonaan uusiksi. Näinhän on tehty Arevan työmaalla, missä riskit ovat tavanomaistakin suuremmat.\nEdelle kirjoittamallani tavalla toimien kustannussäästöt kielitaidottoman työvoiman kehnosta ohjauksesta muuttusisivat lisäkustannuksiksi ja asia jäisi markkinavoimien hoidettavaksi. Arevan tapauksessa halpatyövoiman käyttäminen on käsittääkseni johtanut urakan tappiollisuuteen. Suomen seuraavaa ydinvoimalaa (mikäli sellainen rakennetaan) tuskin rakennetaan samalla konseptilla.\nSaatat kyllä hyvinkin olla oikeassa siinä, ettei edelle kuvaamani mekanismi toimi rakennualalla todellisuudessa.


Koulutustarjonta – Lapin yliopisto – University of Lapland\nFI / Hae opiskelijaksi / Koulutustarjonta\nAlimmat hyväksymispisterajat 2021\nKoulutustarjonta: kandidaatin ja maisterin tutkinnot\nLuokanopettaja kandidaatti- ja maisteriohjelma\nKestävyyskasvatuksen kandidaatti- ja maisteriohjelma\nTaiteen kandidaatti ja maisteri\nVoit hakea yliopistoomme opiskelijaksi myös suoraan kaksivuotiseen maisterikoulutukseen tai englanninkieliseen maisteriohjelmaan. Aikaisemmista opinnoistasi riippuen voi tiedekunta edellyttää täydentävien opintojen suorittamista, mikä saattaa pidentää maisterin tutkintoon johtavan koulutuksen suoritusaikaasi. Aikaisempaan tutkintoosi jo sisältyviä opintoja et pääsääntöisesti voi sisällyttää ko. maisterin tutkintoon.\nVoit hakea suoraan maisterikoulutukseen, jos sinulla on suoritettuna\nmuu vastaava tutkinto tai opinnot.\nSuomenkielisiin maisterivaiheen opintoihin voit hakea kevään toisessa yhteishaussa Opintopolussa.\nLisätietoa aloituspaikoista, hakukelpoisuudesta, hakuajoista ja hakumenettelyistä löydät Opintopolku.fi-palvelusta sekä englanninkielisten maisteriohjelmien ohjelmakohtaisista linkeistä.\nHaku englanninkielisiin maisteriohjelmiin\nEnglanninkieliset maisteriohjelmat ovat erillisen opetussuunnitelman mukaisia ja usein monitieteisiä. Niihin haetaan kevään ensimmäisessä yhteishaussa.\nEnglanninkielisiin maisteriohjelmien esittelyt löydät https://www.ulapland.fi/EN/Admissions/Masters-Studies/Masters-Degree-Programmes\nHae englanninkielisiin maisteriohjelmiin Studyinfo.fi -palvelussa.\nKasvastustieteiden tiedekunnan maisterihakukohteet:\nInklusiivisen kasvatuksen maisteriohjelma\nOikeustieteiden tiedekunnan maisterihakukohteet:\nTaiteiden tiedekunnan maisterihakukohteet:\nTaiteen asiantuntijuuden maisteriohjelma\nYhteiskuntatieteiden tiedekunnan maisterihakukohteet:\nPolitiikkatieteet, erityisesti kansainväliset suhteet tai valtio-oppi\nSiirto- ja tohtorikoulutukseen haut\nNäissä hauissa on yhteishausta poikkeavat hakuajat\nsiirtohaku (toisesta korkeakoulusta).\nsiirtohaku (yliopistomme sisällä tutkinnosta toiseen tai tiedekunnan sisällä siirtoa hakevat opiskelijat)\nTarkemmat hakuajat löydät Näin haet -ohjeista.\nSinut voidaan hyväksyä opiskelijaksi siirto-opiskelijana, jos olet aloittanut opintosi jossakin toisessa suomalaisessa yliopistossa tai haluat siirtyä yliopistomme sisällä tutkinnosta toiseen tai hakea siirtoa tiedekunnan sisällä (YoL 36 §). Siirtyminen edellyttää, että luovut voimassaolevasta opiskeluoikeudesta\nTarkista yksityiskohtaiset tiedot hakukelpoisuudesta ja valintamenettelyistä opintopolusta.\nTutkijakoulutus Lapin yliopistossa\nArktinen ja pohjoinen näkökulma osana tutkimustasi\nYliopistossamme pääset aidosti monitieteiseen tutkimusympäristöön, jossa voit kehittää omaa tutkimusosaamistasi sallivan ja rohkeuteen kannustavan tiedeyhteisön tukemana. Yliopistomme ainutlaatuinen tutkimusprofiili (linkki) mahdollistaa myös tutkimuksen tarkastelun arktisen ja pohjoisen näkökulmasta.\nPääset osaksi akateemista yhteisöä\nAkateemiseen yhteisöön kiinnittyminen on tärkeää tutkijaksi kehittymisen ja tutkijaidentiteetin muotoutumisen kannalta. Toimimalla aktiivisesti erilaisissa yhteisöissä ja ryhmissä – yliopisto- ja tiedekuntatasolla, tohtoriohjelmissa, oppiaineissa ja tutkimusryhmissä – saat sekä sosiaalista että tieteellistä tukea väitöskirjatutkimukseesi. Oma toimintasi puolestaan kehittää ja rikastuttaa yhteisöä tärkeällä tavalla. Siksi kannattaa osallistua aktiivisesti opetustapahtumiin, seminaareihin ja erilaisiin yhteisöllisiin tapaamisiin koko väitösprosessin ajan. Ne mahdollistavat myös kollegiaalisten ja sosiaalisten verkostojen luomisen ja ylläpitämisen.\nKansainvälistyt jatko-opintojesi aikana\nVäitöskirjatutkijana voit hyötyä kansainväliseen vaihtoon tai harjoitteluun tarkoitetusta opiskelijaliikkuvuustuesta. Temaattisten tohtoriohjelmien nuoremmat tutkijat ja statuspaikkalaiset voivat saada tukea kansainvälisiin konferenssivierailuihin tutkijakoulusta. Tutkijakoulussa vierailee toisinaan kansainvälisiä asiantuntijoita pitämässä kaikille yliopistomme väitöskirjatutkijoille tarkoitettuja luentoja ja seminaareja.\nToteutamme kansainvälisyyttä myös tutkijakoulun arjessa: viestintä on kaksikielistä sekä järjestämme opintojaksoja suomeksi ja englanniksi. Väitöskirjatutkijana voit myös tehdä tohtorintutkintosi yliopistomme lisäksi toiseen, ulkomaiseen, yliopistoon Cotutelle-sopimuksella.\nLisätietoa tohtoriopinnoista kiinnostuneille ja tohtoriohjelmista >\nOikeusalan asiantuntija- ja täydennyskoulutus\nPlan your GREAT ADVENTURE – toteuta unelmasi maailmalla\nVietä elämäsi muistorikkain lukukausi tai kokonainen vuosi maailmalla! Luo runsaasti sosiaalisia verkostoja, opi uusi kieli ja nauti kulttuurielämyksistä. Pidempi vaihto- tai harjoittelujakso tuo uusia näkökulmia ja antaa syvällisemmän kokemuksen kuin lyhyemmät kv-jaksot. Älä hillitse seikkailunjanoasi, tartu tilaisuuteen!\n4–12 kk vaihtojaksot ulkomailla\n3–6 kk harjoittelujaksot ulkomailla\nTiedustele myös lyhyempiä vaihtoehtoja\nLue lisää ulkomaan vaihdosta ja harjoittelusta >\nPack your bags for BLEISURE – yhdistä opinnot ja kokemukset\nMinimoi epävarmuustekijät ja valitse mutkaton matka maailmalle tukemaan opintojasi ja urakehitystäsi. Valmistut aikataulussa, parannat kielitaitoasi ja saat arvokasta kansainvälistä työkokemusta sekä kontakteja maailmalle. Vietä muutama kuukausi vaihdossa tai suorita lyhyt harjoittelu ulkomailla. Kysy lisää kv-palveluista – etsitään yhdessä sinulle sopivin vaihtoehto.\n3–5 kk vaihtojaksot ulkomailla\n1–3 kk harjoittelujaksot ulkomailla\nTiedustele myös pidempiä vaihtoehtoja\nLue lisää kokemuksia >\nDiscover your STAYCATION – kv-osaamista kotoisasti\nNauti kotikansainvälistymisen muodoista! Huolehdi sekä kv-taitojesi kartuttamisesta että arjen rullaamisesta kotona. Miten olisi vieraskielinen kurssi, kansainvälinen maisteriohjelma tai parin viikon opintomatka? Kotikansainvälistymisen keinoin kaadat kielimuurin, kehität viestintätaitojasi ja hankit kv-osaamista sekä arvokkaita verkostoja – eikä sinun tarvitse välttämättä edes poistua maasta.\nVieraskieliset opintojaksot ja -kokonaisuudet\nTuutori- ja ystävätoiminta kv-opiskelijoille\nCafé Lingua -tapaamiset\n1–3 kk opintomatkat, vaihto- ja harjoittelujaksot\nEkoilijalle ja kotoilijalle\nLue lisää kotikansainvälistymisestä >\nJoustava opinto-oikeus eli JOO-opinnot\nYliopistossamme on vapaa sivuaineoikeus. Löydä sivuaineesi\navoimen yliopiston ja kesäyliopiston opetustarjonnasta\nvaihto-opiskelijana ulkomaisessa yliopistossa\nSivuaineopinnoissa suoritat valitsemasi oppiaineen perus- ja aineopintoja; tiedekuntien pääaineet soveltuvat siten myös sivuaineiksi eri pääaineiden opiskelijoille.\nYliopistomme kieli- ja viestintäopinnot tukevat tutkintoasi ja työelämää.\nTutkintosi pakollisia opintoja ovat\nLue lisää kieli- ja viestintäopinnoista >\nTiesithän, että voit suorittaa osan opinnoistasi verkko-opintoina. Lapin yliopiston tarjoamaan verkko-opetustarjontaan voi tutustua WebOodissa. Kurssiaikataulujen ja -kuvausten selaaminen onnistuu ilman tunnuksia valikon Hae kurssit/tentit kautta.\nAdobe Connect -järjestelmää\nLapin yliopisto on esteetön yliopisto; yliopistomme fyysinen, psyykkinen ja sosiaalinen ympäristö on toteutettu siten, että jokainen voi ominaisuuksistaan riippumatta toimia yhdenvertaisesti muiden kanssa.\nEsteettömyys koskettaa koko yliopistoyhteisöämme, mutta erityisen tärkeää se on niille, joilla on jokin vamma ja niille, jotka ikääntyvät tai kuuluvat kulttuurisiin tai kielellisiin vähemmistöihin.\nMatkailualan tutkimus- ja koulutusinstituutti, MTI\nMTI:n opiskelijoita ovat kaikki matkailualan opiskelijat\nLapin yliopiston matkailututkimuksen oppiaineesta\nLapin ammattikorkeakoulun matkailupalveluiden osaamisalalta\nLue lisää Matkailualan tutkimus- ja koulutusinstituutista >\nSociopolis on Lapin sosiaalialan osaamiskeskittymä.\nTutkimme, koulutamme, välitämme ajankohtaista tietoa ja linkitämme eri toimijoita yhteen.\nSuunnittelemme ja järjestämme koulutusta kaikille sosiaalialan toimijoille ja sosiaalialan opiskelijoille. Koulutusten kivijalkoina ovat avoimuus ja tavoitettavuus, jotta mahdollisimman moni hyötyy niistä. Osallistu verkossa tai paikan päällä! Koulutusten ajankohdasta ilmoitetaan ajankohtaista-sivullamme.\nLue lisää Sociopoliksesta >\nVoit täydentää tutkintoasi Lapin ammattikorkeakoulun opinnoilla. Ammattikorkeakoulun opinnoista voi löytyä itsellesi mielenkiintoisia aihealueita, joita voit sisällyttää yliopistotutkintosi vapaasti valittaviin opintoihin tai sivuaineopintoihin.\nVoit osallistua opintoihin maksutta, jos amk-opinnot tulevat osaksi omaan tutkintoasi ja ammattikorkeakoulun opetusryhmissä on tilaa.\nLue lisää Lapin ammattikorkeakoulun opinnoista >\nLapin yliopisto on mukana Lapin urheiluakatemiassa, joka on yksi Suomen Olympiakomitean huippu-urheiluakatemioista.\nUrheiluakatemian keskeisin tehtävä on huippu-urheilijoiden ja huipulle tavoittelevien urheilijoiden valmennuksen tehostaminen sekä urheilijoiden opiskelun tukeminen.\nLue lisää Lapin urheiluakatemiasta >\nLapin kesäyliopisto järjestää mm. avointa yliopisto-opetusta, ammatillista täydennyskoulutusta, kielikoulutusta sekä ikääntyvien yliopistotoimintaa ympäri vuoden. Opetusta järjestetään Rovaniemen, Kemin ja Tornion lisäksi myös muualla Lapissa ja ulkomailla.\nLue lisää Lapin kesäyliopiston opinnoista >


YLIVIESKAN SEURAKUNTA KOKOUSPÖYTÄKIRJA 12/2018 KIRKKONEUVOSTO Marjo Rättyä, sihteeri - PDF Ilmainen lataus\nDownload "YLIVIESKAN SEURAKUNTA KOKOUSPÖYTÄKIRJA 12/2018 KIRKKONEUVOSTO Marjo Rättyä, sihteeri"\n1 KIRKKONEUVOSTO Aika Maanantaina klo Paikka Läsnä Kokoushuone Lagus Eija Nivala, puheenjohtaja Juhani Alaranta Jukka Hautala, estynyt Kirsi Herranen-Somero Marja Himanka Merja Jaakola Ritva Nauha Leo Mehtälä Pekka Similä Muut saapuvilla olleet Kalle Luhtasela Juhani Isotalo Pentti Haikola Marjo Rättyä kirkkovaltuuston puheenjohtaja kirkkovaltuuston varapuheenjohtaja talousjohtaja (estynyt) sihteeri Asiat Pöytäkirjan allekirjoitus Eija Nivala, puheenjohtaja Marjo Rättyä, sihteeri Pöytäkirjan tarkistajat Kirsi Herranen-Somero Marja Himanka Pöytäkirja on ollut nähtävänä Ylivieskan seurakunnan kirkkoherranvirastossa\n2 KIRKKONEUVOSTO Kokouksen avaus Aluksi veisattiin virsi ja kirkkoherra Eija Nivala piti alkuhartauden. Puheenjohtaja avasi kokouksen Kokouksen laillisuuden ja päätösvaltaisuuden toteaminen Kutsu kirkkoneuvoston kokoukseen on toimitettava jäsenille viimeistään kolme päivää ennen kokousta. Kokous on päätösvaltainen, kun läsnä on enemmän kuin puolet jäsenistä. Kokous todettaneen laillisesti koolle kutsutuksi ja päätösvaltaiseksi. Kokous todettiin laillisesti koollekutsutuksi ja päätösvaltaiseksi Sihteerin ja pöytäkirjan tarkastajien valinta Talousjohtaja on estynyt tulemaan kokoukseen, siksi valitaan kokoukselle sihteeri. Kirkkoneuvoston ohjesäännön mukaan pöytäkirja on tarkastettava kokouksessa tai sen tarkastaa kaksi sitä varten valittua pöytäkirjantarkastajaa. Esitetään sihteeriksi Marjo Rättyää. Kokous valinnee keskuudestaan kaksi pöytäkirjan tarkistajaa, jotka toiminevat tarvittaessa ääntenlaskijoina. Seuraavina pöytäkirjan tarkistajina voisivat toimia Kirsi Herranen-Somero ja Marja Himanka. Sihteeriksi valittiin Marjo Rättyä. Kirsi Herranen-Somero ja Marja Himanka valittiin pöytäkirjan tarkistajiksi Kokouksen työjärjestyksestä päättäminen Kirkkoneuvosto hyväksynee kokouskutsun mukaisen asioiden käsittelyjärjestyksen tälle kokoukselle. Kokouskutsussa oleva asiajärjestys hyväksyttiin työjärjestykseksi.\n3 KIRKKONEUVOSTO Talousjohtajan viran täyttö Kirkkoneuvosto on kokouksessaan hyväksynyt talousjohtajan irtisanoutumisen talousjohtajan virasta (106. ). Samassa kokouksessa kirkkoneuvosto päätti julistaa viran haettavaksi siten, että se on avoinna elokuun alusta lukien ja hakuaika päättyy (107. ). Hakuajan päättymiseen mennessä talousjohtajan virkaa hakivat tradenomi (AMK), talouspäällikkö Piia Huotari, KTL, YTM, hallinto- ja talousjohtaja Jaana Niemelä, tuotantotalouden insinööri (AMK), konttorinjohtaja Sami Pokki, tietoliikennetekniikan insinööri (AMK), ostopäällikkö Jarmo Pylkkö, taloushallinnon merkonomi, keräilijä, toimistotyöntekijä Satu-Marja Seppälä ja yo-merkonomi, konttorinjohtaja Kaisa Toivoniemi. Kirkkoneuvosto päättänee 1. perustaa haastatteluryhmän, jonka muodostaa kirkkoneuvosto, sekä pyytää Sievin seurakuntaa nimeämään haastatteluryhmään kaksi jäsentä, 2. haastatteluajankohdan, 3. kutsua haastatteluun Jaana Niemelän, Sami Pokin, Jarmo Pylkön, Kaisa Toivoniemen ja Piia Huotarin sekä 4. pyytää Sievin seurakunnalta lausunnon haastattelutyöryhmän esitykseen. Kirkkoneuvosto hyväksyi esityksen ja haastatteluajankohdaksi päätettiin perjantai klo 12. Haastattelu suoritetaan toimitalo Pietarissa Haastattelutyöryhmä haastatteli talousjohtajan virkaan hakeneista Sami Pokin, Jarmo Pylkön, Kaisa Toivoniemen ja Piia Huotarin. Haastatteluun kutsutuista Jaana Niemelä perui tulonsa ja hakemuksensa. Haastattelun perusteella soveltuvuusarviointiin valittiin Sami Pokki ja Kaisa Toivoniemi, jotka haastattelutyöryhmä katsoi parhaiten soveltuviksi ko. tehtävään. Tarkistuksen jälkeen kuitenkin selvisi, ettei yo-merkonomin tutkinto ole korkeakoulututkinto, vaikka se korkea-asteen tutkinnoksi luetaankin. Näin ollen Kaisa Toivoniemi ei koulutuksensa osalta täytä hakuilmoituksessa ollutta kelpoisuusehtoa. Tämä tulkinta perustuu kansainväliseen koulutusluokitus ISCED:iin (Unesco International Standard Classification of Education).\n4 KIRKKONEUVOSTO Selvisi myös, että hakuilmoituksen koulutusvaatimus on ristiriidassa talousjohtajan viran johtosäännön kanssa. Siinä sanotaan, että viran kelpoisuusehtona on soveltuva korkeakoulu- tai opistoasteen tutkinto ja käytännön työkokemus. Lisäksi eduksi katsotaan hyvä seurakunnan hallinnollisten ja taloudellisten asioiden tuntemus ja kokemus johtamistehtävistä. Kirkkoneuvosto päättänee laittaa talousjohtajan viran uudelleen auki. Hakijalta edellytetään soveltuvaa korkeakoulututkintoa tai muuta soveltuvaa koulutusta. Aikaisemmin hakeneet otetaan huomioon valinnassa. Kirkkoneuvosto hyväksyi esityksen ja virka laitetaan uudelleen haettavaksi väliseksi ajaksi. Kirkkoneuvosto päättää pidettävässä kokouksessa haastatteluun valittavat. Aiemmin hakeneet otetaan huomioon valinnassa. Aiemmin haastateltavina olleita ei haastatella uudelleen. --- Määräaikaan klo 12 mennessä talousjohtajan virkaa hakivat entisten hakijoitten lisäksi kauppatieteen maisteri, kehityspäällikkö Kai Korhonen, hallintotieteiden kandidaatti, valmiussuunnittelija Kirsi Miettinen, merkonomi, henkilöstö- ja toimistopäällikkö Timo Niskanen, merkonomi, myyjä Anna-Maija Vierimaa, tradenomi, myyntijohtaja Antti Vähäoja, yo-merkonomi, KLT-kirjanpitäjä Anna-Leena Väntänen ja Bachelor of Business Administration (BBA), palveluneuvoja Anna-Sofia Yrjölä. Kirkkoneuvosto päättänee kutsua pidettävään haastatteluun klo 14:30 Kai Korhonen ja Timo Niskanen päätettiin kutsua haastatteluun.\n5 KIRKKONEUVOSTO Kesäteologi Kesän leirityöhön ja työntekijöitten lomien tuomaan vajaukseen tarvitaan lisätyövoimaa. Liitteenä on teologian opiskelija Vilma Saarisen hakemus kesäteologin tehtävään kesälle 2019 sekä Kallion seurakuntapastori Visa Viljamaan suositus hänestä. Kirkkoneuvosto päättänee palkata Vilma Saarisen kesäteologiksi rippikoulu- ja yleiseen seurakuntatyöhön väliseksi ajaksi. Kirkkoherra Eija Nivala toi esille työvoiman tarpeellisuuden ja kirkkoneuvosto hyväksyi palkkaamisen esityksen mukaisena Veli Matti Linnanmäen opintovapaa Seurakuntapastori Veli Matti Linnanmäki hakee jatkoa alkaneelle opintovapaalle ajanjaksolle Hakemus koskee jatko-opiskeluja Helsingin yliopistossa. Myönnetään seurakuntapastori Veli Matti Linnanmäelle opintovapaata ajanjaksolle Kirkkoneuvosto myöntää opintovapaan esityksen mukaisesti Uuden kirkon nimi Uuden kirkon suunnittelu on siinä vaiheessa, että kirkolle olisi hyvä miettiä ja päättää nimi ja teema, joka ohjaisi kirkkoon tilattavan taiteen ja tekstiilien suunnittelua. Seurakuntalaisten osallisuuden vahvistamiseksi pyydetään seurakuntalaisilta perusteltuja ehdotuksia uuden kirkon nimeksi. Päätettiin esityksen mukaisesti ja tämä asia tiedotetaan seurakuntalaisille esim. seurakuntasivulla.\n6 KIRKKONEUVOSTO Muut esille tulevat asiat Niko Salminen on valittu Kempeleen seurakuntaan alkaen. Papiston työvoimatilanne on loppuvuoden ja alkuvuoden osalta haasteellinen Tiedoksiantoasiat Kalle Luhtasela toi tiedoksi kirkonrakentamisen tilanteen. Yhteistyö on korostunut suunnittelijan ja rakentajien kesken ja vuorovaikutus näyttää erittäin hyvältä. Suunnittelutyö on vielä kesken. Leo Mehtälä antoi tiedoksi keräysvarojen lokakuun lopun tilanteen, mikä on euroa ja virallisen kolehdin osuus siitä on euroa Valitusosoitus ja kokouksen päättäminen Kirkkoherra päätti kokouksen klo 18:20 ja veisattiin loppuvirsi.\nKIRKKONEUVOSTO 19.11.2018 78 Aika Maanantaina 19.11.2018 klo 16.30-19.10 Paikka Läsnä Lagus Eija Nivala, puheenjohtaja Juhani Alaranta, poissa tilalla Antero Saulio, poistui klo 18.40 Jukka Hautala Kirsi


Sivu ( 5 / 7 ): « edellinen1234 5 67seuraava »\nKoiran haimaongelmien ruokavalio\nUsein lääkärillä sanotaan, että rasvan lähteenä on käytettävä hyvin sulavaa rasvaa. Piste lauseen loppuun, lasku käteen ja jätetään omistaja ihmettelemään haimasairaan koiransa kanssa. On ymmärrettävä, että ruuat ovat kokonaisuuksi. Jos omistajalle myydään eläinkääkärin vastaanotolta ruokaa mukaan, niin sen rasvasisältö on mikä on, eikä siihen voida vaikuttaa. Voidaan myös paikoin kysyä, että miten noissa sinänsä virheellisesti funktionaaliksiksi tai eläinlääkinnällisiksi ruuiksi kutsuissa toteutuu vaatimukset rasvan ja proteiinien hyvästä sulavuudesta – alhaiset määrät niissä toteutuvat helpostikin.\nSama pätee raakaruokinnassakin. Ei omistaja pysty erikseen vaikuttamaan raaka-aineiden proteiinien ja rasvojen sulavuuteen ja huomattavan harvoin edes määrään. Kun tuote perustuu ns. lihaan, niin niiden proteiini- ja rasvamäärät ovat hyvinkin vakiota tai vaihtelulla ei ole käytännön merkitystä. Työkaluiksi jää silloin possun välttäminen sekä miettiä hevosen ja seitin väliltä. Hevosen sulavuus on heikompaa kuin muiden punaisten lihojen ja riippumatta mitä analyysi sanoo rasvan määrästä, niin se ei ole sopivaa ruokaa haimapotilaan hoitoon. Seiti sulaa helposti ja siinä on siedettävän hyvä aminohappokoostumus joten sitä voi käyttää osana ruokaa, mutta se on aivan liian vähärasvaista. Yksi tapa parantaa pakastekalaa olisi silloin kalaöljyn käyttö, koska se on helposti hyödynnettävää ja siinä on terveellinen rasvahappokoostumus. Toinen vaihtoehto on rasvaisten jugurttien käyttö.\nOleellista on edelleen kokonaisuus. Jos ihmisten kylmäaltaista kerätään vain vähärasvaisia tuotteita, niin hetken kuluttua lääke on ongelma. On huolehdittava siitä, että kaikista raaka-aineista saatava kokonaissaanti on riittävä ja koiralle sopiva.\nMuistetaan vielä, että alhaisella rasvalla ei hoideta haimaa, vaan koiran suolistoa. Tuo on oleellinen ero tajuta, koska se määrää mitä voidaan ja mitä ei voida tehdä.\nMitään sellaista kuin haiman lepuuttaminen ei voida tehdä muutoin kuin harventamalla ruokintavälejä. Missään nimessä ruuan koostumus, tai rasvan vähentäminen, ei ole minkäälainen lepuutustemppu.\nMeillä on koirien anatomian oppikirjoja. Lihaksistoa, luustoa jänteitä. Niitä selaillaan aina tarpeen mukaan, kun yritetään selvittää ongelmia. Yksi tapa "diagnosoida"… →


Nail Art by Belegwen: Rokkikynnet\nOlin eilen katsomassa useampaa rokkibändiä, joten pitihän mun saada aiheeseen sopivat kynnet. Näihin idean sain oikeastaan Vanquishin rokkikynsistä, tuo värimaailma nyt vaan sopii niin hyvin. :)\nLakkasin ihan normaalisti kynnet China Glazen Liquid Leatherilla (joka on muuten aivan ihana perusmusta lakka, 1 kerros riitti), ja nimettömiin laitoin Lumenen Come to Me-lakan. Pikakuivattajana käytin Orlyn Polishieldia, joka teki sitten tällaisen tempun joka kynteen... :O\nKertokaas nyt viisaammat, miksi tuo kärki meni mattaisen näköiseksi? Onko mun Orlyni menossa huonoksi tai jotain? Kuvassahan on sitten kaaos tuolla taustalla, mutta näyttää siis ihan mun normaalilta työpisteeltä kun kynsiä lakkailen...:D\nSamalla kun näitä mattoja kohtia ihmettelin niin unohdin sitten ottaa kuvat ilman koristeluja. Ei voi mitään, tässä tulee kuitenkin koristelujen kanssa. Leimat on tehty laatalla CH4 ja leimasinlakkoina Konadin musta sekä China Glazen Devotion.\nKokeilin huvikseni miltä nämä kynnet näyttävät matattuna. Mattalakkana käytin China Glazea ja lopputulos oli tällainen:\nNäillä mä sitten lopulta kävin rokkaamassa. Kummat teistä oli rokimmat, kiiltävät vai nuo matat? Vai oliko kummatkaan? :D\nLähettänyt Belegwen klo 11:46\nTunnisteet: Cheeky, China Glaze, Leimaus, Lumene, Matta\ncottoncandy 12.8.2012 11.57\nAivan ihanat noi mattaiset n__n !\nBelegwen 12.8.2012 14.05\nVanquish 12.8.2012 13.18\nTosi hienot, mun mielestä nuo on vielä paremmat matattuna! :) Aika jännän tempun teki Polishield, ei ole koskaan mun kohdalla käynyt, vaikka jo viides pullo ainakin menossa...\nBelegwen 12.8.2012 14.06\nMäkin tykkäsin enemmän noista matoista. :D\nOlis kyllä kiva tietää mistä moinen johtui, tuota pulloa ei kyllä ole käytetty edes puoleenväliin asti, ja ei siinä muuten ole ollut mitään vikaa. :O\nLunalii 12.8.2012 13.36\nMageet! Hassu kyllä toi mattautunut kärki :D Onneks mattasit muutenkin ne, mutta aika kummallista. Kauheasti itseäkin alkanut mattapäällyslakka kiinnostaa, vaikka en oikeen ole ihan perusmattalakoista piitannut (GRn mattalakkoja oon kokeillut ja niissäkin Matte Velvet on mieluisampi).\nBelegwen 12.8.2012 14.08\nKiitti! Vähän kyllä ihmetytti miksi tuo Polishield ton teki. Pitäis itse käyttää enemmän mattaisia lakkauksia, niistä saa niin kivan näköisiä. :)\nMia 12.8.2012 13.44\nMolemmat on tosi kivat, mutta jotenkin toi matta sopii ihan loistavasti noihin =)\nSamaa mieltä, tuo matta sopii kyllä näihin. :)\nRia 12.8.2012 14.46\nYhdyn kyllä muiden mielipiteisiin, toi matta sopii näihin kynsiin ihan täydellisesti! :)\nBelegwen 12.8.2012 15.04\nSissi 12.8.2012 16.42\nSamaa mieltä kuin muutkin, matta on vielä hienompi!\nBelegwen 12.8.2012 17.11\nKaikki tuntuu olevan kyllä samaa mieltä. :D\nMohn 12.8.2012 16.53\nMinäkin pidän enemmän mattakynsistä, ovat rokimmat. Ei noi kiiltävätkään huonot ole, mutta mulle tulee niistä jotenkin vähän amerikka-fiilis.\nMattalakka hankkimatta, mutta jossain välissä haluan ehdottomasti sellaisen hommata. Läheltä piti-tilanteita on jopa jo ollut. ;-)\nBelegwen 12.8.2012 17.13\nHyvä että lähdin sitten liikenteeseen noissa mattalakkauksissa kun kaikki tuntuvat olavan samaa mieltä niiden rokkisuudesta. :D\nMäkin kauan emmin tota mattalakan hankkimista, mutta nyt kun kaveri oli ostanut itselleen mattalakan, niin innostuin taas itsekin kokeilemaan. Hyvä niin. :)\neekku 12.8.2012 18.27\ntosi kauniit kynnet ,itse tykkään ehkä enempi kiiltävästä\nBelegwen 12.8.2012 19.23\nKiitti, tulihan sieltä nyt sitten eri mielipidekin kun kaikki tuntui tykkäävän matasta. :D\nMirva 12.8.2012 20.42\nMahtavat! Mäki haluan tommosia tähtiä :D\nBelegwen 12.8.2012 21.08\nKiitti, siitä vain leimailemaan itsekin! :D\nSulokynnet 12.8.2012 21.53\nMatta sopii tähän, ehaanat!\nBelegwen 12.8.2012 21.56\nNiniane 13.8.2012 1.53\nTosi kivat kynnet, toimii musta oikein hyvin mattana. :)\nBelegwen 13.8.2012 7.46


ANNINA IN TALLINNA: huhtikuuta 2014\nANNINA IN TALLINNA\nHeippa lukijat ja hyvää pääsiäistä! Tallinnassa huomenna oleilevat - missä meinasitte syödä pääsiäissunnuntain brunssin? Itse skippaan brunssin, sillä tiedossa on aamulenkki kaverini kanssa, jonka jälkeen kiiruhdan satamaan vastaanottamaan erittäin odotettuja vierailijoita Suomesta. <3 Huomiseksi brunssipaikaksi kaikille muille voisin kuitenkin suosittella Kalamajassa sijaitsevaa Sesoonia, jossa kävin itse viime sunnuntaina ystäväni Petran synttäribrunssilla.\nOlen niin valikoiva brunssejeni suhteen, että se on jo miltei koomista. Minulla on mielessäni tarkka listaus mitkä ruoat sopivat brunssiruoiksi ja mitkä taas eivät ollenkaan. Tästä johtuen joudun usein hieman pettymään ravintoloiden brunsseilla. Näin ei tosin käynyt Sesoonissa, vaan söin hyvän mielen kanssa lohisalaattia, punajuurikvinoaa, silliä, lihapullia, vegepiirasta, kikhernekastiketta nachojen kera ja erilaisia leipiä kaiken näköisillä levitteillä. Jälkiruoaksi oli suloisia leivonnaisia, mini smoothie-juomia, mansikkasalaattia (joka maistui ainakin Petralle :D) ja brie-juustoa. 10/10 would do it again.\nBrunssia tarjoillaan Sesoonissa vain sunnuntaisin, klo 11-17. Aikuisilta brunssi maksaa 12 € ja lapsilta 6 €, ja hintaan kuuluu juomia: vettä, mehua, kahvia ja teetä. Kuten jo mainitsinkin, Sesoon sijaitsee Kalamajassa, pienen kävelymatkan päässä vanhasta kaupungista. Osoite: Niine 11.\nNyt soi: Tom Odell - Stay Tonight\nLähettänyt Annina Närhi klo 19.36 2 kommenttia:\nTunnisteet: Tallinna - ravintolat\nSijainti: Tallinna Ülikool\nComedy Estonia: HETK Comedy Night\nHETK on yksiä lemppariravintoloitani täällä Tallinnassa. HETKiin pääsee niin lounaalle kuin päivällisellekin, sunnuntaibrunssille ja tanssahtelemaan viikonloppuiltaisin. Välillä HETKissä järkkäillään häppäreitä ihan arki-iltaisinkin. Vietin itse ensimmäistä arki-iltaani HETKissä viime torstaina, kun ravintola muuttui komediaklubiksi.\nHETKin lavalle (eli ravintolan keskellä olevalle porrastasanteelle) nousi illan aikana yhteensä viisi stand-up koomikkoa, joista neljä esiintyi englanniksi. Nurkkapöydästämme sitten käkättelimme hyville jutuille ja popsimme öömenüün antimia (tämä ravintolahan on siitä mahtava, että tarjolla on läpi vuorokauden hyvää ja varsin tasokasta ruokaa). Omalle lautaselle valikoitui 10 tiikeriravun annos hintaan 9,50 €.\nIllasta oli vastuussa Estonia Comedy, jonka tavoitteena on kehittää stand-up komediaa Virossa niin viron- kuin englanninkielelläkin. Estonia Comedy järjestää Tallinnassa säännöllisesti komediakeikkoja, joista ilmoitetaan aina heidän FB-sivuillaan. Vakkariesiintymiset ovat joka kolmas keskiviikko Kino Sõpruksessa, kuun ensimmäisenä torstaina Drink Barissa, ja open-mic ilta kuun ensimmäisenä lauantaina NoKu klubissa. Open-mic illassa pääsee siis halutessaan itsekin kokeilemaan stand-up komiikka-shown vetämistä. Drink ja NoKu ovat molemmat muuten todella kivoja kuppiloita, jotka olen esitellyt lyhyesti tässä postauksessa!\nHETKin portaikolle Comedy Estonia nousee seuraavan kerran vappuna - liput 6€. Viime torstain perusteella suosittelen lämpimästi. Onko muilla kokemusta Comedy Estoniasta tai HETKistä?\nNyt soi: Tokyo Police Club - Gonna Be Ready\nLähettänyt Annina Närhi klo 19.06 Ei kommentteja:\nTunnisteet: Tallinna - ravintolat, Tallinna - tekeminen\nMoikka moi, apua mikä tajuttoman pitkä postaustauko minulla onkaan ollut. Syytän aktiivista elämän tyyliäni tästä. Blogimotivaationi on tosin aivan huipussaan, minulla on superpaljon postausideoita ja tuntuu, kuin Tallinnaan olisi yhtäkkiä avautunut kymmenittäin uusia ravintolalupauksia, jotka käyn tottakai testaamassa. Ja tänään löysimme kookosmehuni kanssa mahtavan paikan ülikoolista sunnuntain blogisessioita varten! Tämä ei lupaa mitään muuta kuin hyvää, kuulkaas.\nPaljon muutakin muutoksia on havaittavissa blogirintamalla. Tein tänne nimittäin kaksi uutta sivua, jotka näette tuolla yläreunassa. Vinkkejä Tallinnaan -sivulle yritän kasata kaikki Tallinna-vinkkini lyhyesti ja ytimekkäästi yhteen helposti luettavaan listaukseen. Tulevia tapahtumia -sivustoa yritän taasen pitää ajan tasalla kaikista tulevista häppäreistä täällä Tallinnassa. Tarkoituksena on, että sieltä voisi sitten helposti tsekata josko oman reissun ajankohdalle sattuisi jottain jänskää tapahtumaa. Nämä sivut ovat vielä tällä hetkellä pahasti keskeneräiset, mutta yritän ensi viikon puolella saada ne oikeaan iskukuntoon. Miltäs kuullostaa nämä uudet lisäsivustot?\nKultuuriklubi Kelmin avajaisista viime perjantaina\nJa hei! Ette arvaakaan miten iloinen olin, kun sain ilmoituksen Facebookiin, että Annina In Tallinna -sivulla on jo yli 200 tykkäystä! Luku tuntuu ihan hurjan suurelta, kiitoksia siis kaikille tykkääjille. FB-sivuille päivitän aina uudet postaukset, yritän mainostaa jotakin kivoja tapahtumia täällä Tallinnassa, viime viikolla linkkasin yhden mielenkiintoisen artikkelin Patarein vankilasta ja välillä ilmoittelen kun on hassujen virolaisten nimien nimipäivät. Sellainen sekameteli ja hyvänmielen sivusto, menkää siis ihmeessä tykkäämään AIT:stä naamakirjassa, jos ette sitä vielä ole tehneet!\nBlogini seuraaminen on muutenkin maailman helpointa. Minua voi seurailla siis vaikka mistä blogiportaaleista: Bloglovinista, Blogilistalta, Blogkeenistä. Lisäksi olen Twitterissä ja lisäilin kaikki postaukseni uudelle Pinterest boardille. Minulla oli hieman tylsä kuuden tunnin vaihto Lontoon lentokentällä. Eli täältä pääsee seurailemaan blogini meininkiä Pinterestin puolelta!\nJa viimeisimpänä vaan ei vähäisimpänä uutisena vielä se, että bloggaan Tallinnasta nykyään myös englanniksi. Minut värvättiin mukaan Spotted By Localsin Tallinna-tiimiin, ja olen jo ehtinytkin kirjoittamaan 20 lemppari "spotistani". Eli täältä vaan lukemaan lisää Talsu-vinkkejä. Ensi viikolla palataan normaalimpien postauksien merkeissä. Ihanaa sunnuntai-iltaa!!\nNyt soi: U.G.H. - Kielletty Leikki\nLähettänyt Annina Närhi klo 21.19 4 kommenttia:\nTunnisteet: Tallinna - tekeminen\nAIT -blogin takaa löytyy 22-vuotias Espoosta Tallinnaan muuttaanut Annina. Opiskelen kolmatta vuotta humanistisia aineita Tallinnan yliopistossa, ja sen ohella olen innokas matkustelija, ruokailija ja kaupunkikulttuurin tutkija. Blogi koostuu pitkälti näistä kiinnostuksenkohteistani ja tekemisistäni Tallinnassa ja muualla maailmassa. Tere tulemast.\nYhteydenotto: anninablog (at) gmail.com\n▼ huhtikuuta 2014 (3)\n► kesäkuuta 2013 (23)\n► toukokuuta 2013 (11)\n► tammikuuta 2013 (15)\n► lokakuuta 2012 (30)\n► syyskuuta 2012 (15)\nArjen juhlaa (114)\nDominikaaninen Tasavalta (14)\npäivän asu (21)\nTallinna - baarit (6)\nTallinna - kauneushoitolat (3)\nTallinna - ravintolat (42)\nTallinna - tekeminen (16)\nThrowback Thursdays (4)\nTo do (8)\nTweets by @anninanarhi\nVielä viimeiset kuvani ja vinkkini Balille reissaaville. Ajattelin jakaa tietoa, jota näin jälkikäteen ajatellen olisin halunnut tietää jo ...\nKahanev Euroopa kahaneb\nViime viikonloppu oli mukava. Sain yliannostuksen leipää ja juustoa, biletin kahtena iltana, kävin huonoilla deiteillä, tapasin vanhaa ...\nJatketaan ruokajutuilla tänäänkin. Tänään jakoon tulisi vinkkiä brunssipaikasta Tallinnan keskustasta. Kyseessä on siis Swissôtellin br...\nSanon saman joka vuosi, mutta tämä oli parhain vappu ikinä. Mukana menossa oli muutaman ihanan suomalaisen lisäksi ranskalainen, slovak...\nEDIT 13.10.2014 - Ajankohtaisemman postauksen Rotermannista löydät täältä . Yksi lempparipaikoistani Tallinnassa on ehdottomasti Rot...\n2nd hand Narva maanteel\nHeinäkuussa teimme ystäväni Åsan kanssa reissun Tallinnaan. Ja miten mahtavaa olikaan olla Åsan kanssa reissaamassa, sillä hän tiesi Talli...\nYksi suosikkiravintoloistani täällä Tallinnassa on ehdottomasti NOP. Kadriorgin puiston lähettyvillä sijaitsevassa hurmaavassa kahvila-...\nKuten jo hehkutinkin Facebookissa ja Instagrammissa , viime viikonloppuinen Positivus-festivaali oli helposti yksiä hauskimpia kokemu...\nOlen löytänyt uuden lempparin, mitä tulee Tallinnan pizzaravintoloihin. Vanhan kaupungin keskellä sijaitsevassa Pulcinella -pizzeria...\nPidu ja läpu Tallinnas\nEnsimmäinen opiskeluvuoteni on nyt takana, ja veikkaanpa, etten ole yksin sitä mieltä, että armoton biletys kuuluu aivan oleellisena osana ...